MT Il-Ġurnal Uffiċjali tal-Unjoni Ewropea L 164/14

REGOLAMENT TA' IMPLIMENTAZZJONI TAL-KUMMISSJONI (UE) 2018/921

tat-28 ta' Ġunju 2018

li jimponi dazju antidumping definittiv fuq l-importazzjonijiet ta' aċidu tartariku li joriġinaw mir-Repubblika tal-Poplu taċ-Ċina wara rieżami tal-iskadenza skont l-Artikolu 11(2) tar-Regolament (UE) 2016/1036 tal-Parlament Ewropew u tal-Kunsill

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (UE) 2016/1036 tal-Parlament Ewropew u tal-Kunsill tat-8 ta' Ġunju 2016 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Unjoni Ewropea (1) qabel l-emendar tiegħu bir-Regolament (UE) 2017/2321 tal-Parlament Ewropew u tal-Kunsill (2) (“ir-Regolament bażiku”), u b'mod partikolari l-Artikolu 11(2) tiegħu,

Billi:

A. PROĊEDURA

1. Investigazzjonijiet preċedenti u miżuri fis-seħħ

(1) Fl-2006, permezz tar-Regolament (KE) Nru 130/2006 (3), il-Kunsill impona dazju antidumping definittiv fuq l-importazzjonijiet ta' aċidu tartariku li joriġinaw mir-Repubblika tal-Poplu taċ-Ċina (“ir-RPĊ” iċ-Ċina jew “il-pajjiż ikkonċernat”) (“il-miżuri oriġinali”). Dawn il-miżuri ħadu l-forma ta' rati tad-dazju individwali li jvarjaw minn 0 % sa 10,1 % għal tliet produtturi esportaturi Ċiniżi li rċevew trattament ta' ekonomija tas-suq (“TES”), u rata ta' 34,9 % għall-produtturi esportaturi Ċiniżi l-oħra kollha. Bir-Regolament tal-Kunsill (KE) Nru 150/2008 (4), wara rieżami interim skont l-Artikolu 11(3) tar-Regolament bażiku, il-miżuri oriġinali ġew emendati u d-definizzjoni tal-prodott ġiet iċċarata.

(2) F'April 2012, permezz tar-Regolament ta' Implimentazzjoni tal-Kunsill (UE) Nru 332/2012 (5), wara l-publikazzjoni tar-rapport tal-Korp tal-Appell tal-WTO għaċ-Ċanga u r-Ross (6), il-Kunsill eskluda mill-ambitu tal-miżuri l-esportazzjonijiet minn Hangzhou Bioking Biochemical Engineering Co. Ltd (“Hangzhou Bioking”), produttur esportatur li jibbenefika minn rata tad-dazju ta' 0 %.

(3) F'April 2012, wara rieżami tal-iskadenza f'konformità mal-Artikolu 11(2) tar-Regolament bażiku, il-Kunsill estenda l-miżuri għal ħames snin oħra bir-Regolament ta' Implimentazzjoni (UE) Nru 349/2012 (7) (“rieżami preċedenti tal-iskadenza”).

(4) F'Lulju 2012, wara rieżami interim parzjali skont l-Artikolu 11(3) tar-Regolament bażiku, permezz tar-Regolament ta' Implimentazzjoni tal-Kunsill (UE) Nru 626/2012 (8), il-miżuri oriġinali ġew emendati. Il-Kunsill irtira t-TES għaż-żewġ kumpaniji l-oħra li baqa', Changmao Biochemical Engineering Co. Ltd (“Changmao Biochemical”) u Ninghai Organic Chemical Factory (“Ninghai Organic”), u stabbilixxa marġni tal-antidumping individwali fir-rigward ta' dawn il-kumpaniji, 13,1 % u 8,3 % rispettivament, billi uża l-prezzijiet tal-esportazzjoni tagħhom stess.

(5) Id-Deċiżjoni ta' Implimentazzjoni tal-Kummissjoni (UE) 2016/176 (9) temmet, mingħajr ma imponiet miżuri, investigazzjoni dwar l-antidumping li nbdiet fl-4 ta' Diċembru 2014 (10) rigward l-importazzjonijiet lejn l-Unjoni ta' aċidu tartariku li joriġinaw mir-RPĊ, limitata għal Hangzhou Bioking abbażi tal-Artikolu 5 tar-Regolament bażiku.

(6) Bis-sentenza tagħha tal-1 ta' Ġunju 2017 fil-Kawża T-442/12 Changmao Biochemical Engineering v il-Kunsill (11), il-Qorti Ġenerali annullat ir-Regolament (UE) Nru 626/2012 sa fejn huwa japplika għal Changmao Biochemical.

(7) Fis-7 ta' Settembru 2017, il-Kummissjoni ppubblikat Avviż f'Il-Ġurnal Uffiċjali tal-Unjoni Ewropea dwar is-sentenza tal-1 ta' Ġunju 2017 fil-kawża T-442/12. Il-Kummissjoni ddeċidiet li tiftaħ mill-ġdid l-investigazzjoni antidumping fir-rigward tal-importazzjonijiet tal-aċidu tartariku li joriġinaw mir-RPĊ li wasslet għall-adozzjoni tar-Regolament (UE) Nru 626/2012, sa fejn tikkonċerna l-produttur esportatur ikkonċernat, u reġgħet bdietha fil-punt fejn seħħet l-irregolarità. Dak il-ftuħ mill-ġdid kien limitat fil-kamp ta' applikazzjoni għall-implimentazzjoni tas-sentenza tal-Qorti Ġenerali fir-rigward ta' Changmao Biochemical Engineering Co. Ltd. Il-ftuħ mill-ġdid ma affettwax investigazzjonijiet oħrajn.

2. Talba għal rieżami tal-iskadenza

(8) Wara l-pubblikazzjoni ta' avviż ta' skadenza imminenti (12), il-Kummissjoni rċeviet talba għal rieżami skont l-Artikolu 11(2) tar-Regolament bażiku (“talba għal rieżami”).

(9) It-talba għal rieżami tressqet fl-24 ta' Jannar 2017 minn Distillerie Bonollo S.r.l., Caviro Distillerie S.r.l., Industria Chimica Valenzana S.p.a., Alvinesa Alcoholera Vinicola SA, u Comercial Quimica Sarasa SL (“l-applikanti”), li jirrappreżentaw aktar minn 25 % tal-produzzjoni totali ta' aċidu tartariku fl-Unjoni.

(10) It-talba kienet ibbażata fuq il-fatt li l-iskadenza tal-miżuri imposti fuq l-importazzjonijiet ta' aċidu tartariku li joriġinaw miċ-Ċina x'aktarx li tirriżulta f'kontinwazzjoni jew rikorrenza tad-dumping u f'kontinwazzjoni jew rikorrenza tad-dannu lill-industrija tal-Unjoni.

3. Il-bidu ta' rieżami tal-iskadenza

(11) Wara li kkonsultat lill-Kumitat Konsultattiv stabbilit bl-Artikolu 15(1) tar-Regolament bażiku, u malli ddeterminat li kien hemm biżżejjed evidenza biex jinbeda rieżami tal-iskadenza, fid-19 ta' April 2017 il-Kummissjoni ħabbret il-bidu ta' rieżami tal-iskadenza skont l-Artikolu 11(2) tar-Regolament bażiku, permezz ta' avviż ippubblikat f'Il-Ġurnal Uffiċjali tal-Unjoni Ewropea (13) (“Notifika ta' bidu”).

4. Investigazzjoni

4.1. Il-perjodu ta' investigazzjoni tar-rieżami u l-perjodu taħt kunsiderazzjoni

(12) L-investigazzjoni tal-probabbiltà ta' kontinwazzjoni jew rikorrenza tad-dumping kopriet il-perjodu mill-1 ta' Jannar 2016 sal-31 ta' Diċembru 2016 (“il-perjodu ta' investigazzjoni tar-rieżami” jew “PIR”). L-eżami tax-xejriet rilevanti għall-valutazzjoni tal-probabbiltà ta' kontinwazzjoni jew rikorrenza tad-dannu kopra l-perjodu mill-1 ta' Jannar 2013 sa tmiem il-perjodu ta' investigazzjoni tar-rieżami (“il-perjodu taħt kunsiderazzjoni”).

4.2. Partijiet ikkonċernati minn din l-investigazzjoni

(13) Il-Kummissjoni avżat b'mod uffiċjali lill-applikanti, lil produtturi oħra magħrufa tal-Unjoni, lill-produtturi esportaturi, lill-importaturi, lill-utenti fl-Unjoni magħrufa li huma kkonċernati, u lir-rappreżentanti tal-pajjiż esportatur ikkonċernat dwar il-bidu tar-rieżami tal-iskadenza.

(14) Il-partijiet interessati ngħataw l-opportunità li jesprimu l-fehmiet tagħhom bil-miktub u li jitolbu seduta ta' smigħ fil-limitu ta' żmien stipulat fin-Notifika ta' bidu.

4.3. Kampjunar

(15) Fin-Notifika ta' bidu tagħha, il-Kummissjoni ddikjarat li hija tista' tieħu kampjun tal-partijiet interessati f'konformità mal-Artikolu 17 tar-Regolament bażiku.

4.3.1. Il-kampjunar tal-produtturi esportaturi fiċ-Ċina

(16) Fid-dawl tal-għadd apparenti kbir ta' produtturi esportaturi miċ-Ċina, il-kampjunar kien previst fin-Notifika ta' bidu.

(17) Sabiex il-Kummissjoni setgħet tiddeċiedi jekk il-kampjunar kienx meħtieġ u, biex f'dak il-każ tagħżel kampjun, hija talbet lill-produtturi esportaturi magħrufa kollha biex jippreżentaw lilhom infushom fi żmien 15-il jum mill-pubblikazzjoni tan-notifika ta' bidu u biex jipprovdulha l-informazzjoni mitluba f'din in-notifika. L-informazzjoni mitluba kienet tinkludi l-volum tal-produzzjoni u l-kapaċità tal-produzzjoni. Barra minn hekk, il-Kummissjoni stiednet lill-Missjoni tar-RPĊ għall-Unjoni Ewropea biex taħtar rappreżentant li seta' jikkoopera mal-Kummissjoni fl-għażla tal-kampjun.

(18) Ebda wieħed mit-22 produttur/esportatur Ċiniż u ebda produttur/esportatur Ċiniż ieħor ma ppreżenta lilu nnifsu u ma pprovda l-informazzjoni mitluba.

4.3.2. Il-kampjunar tal-produtturi tal-Unjoni

(19) Qabel il-bidu tal-investigazzjoni, il-Kummissjoni kkuntattjat lill-produtturi tal-Unjoni u lill-assoċjazzjonijiet tal-produtturi tal-Unjoni identifikati fl-applikazzjoni għal rieżami, bil-ħsieb li tivverifika jekk il-produtturi tal-Unjoni li ppreżentaw l-applikazzjoni kinux rappreżentattivi biżżejjed: Il-Kummissjoni ġabret ukoll l-informazzjoni neċessarja biex tiddeċiedi dwar il-kampjunar potenzjali, previst fil-punt 5.3 tan-Notifika ta' Bidu.

(20) F'konformità mal-Artikolu 17 tar-Regolament bażiku, il-Kummissjoni għażlet kampjun proviżorju ta' sitt produtturi tal-Unjoni li kellhom l-akbar volumi ta' bejgħ fl-Unjoni matul il-perjodu mill-1 ta' Jannar sal-31 ta' Diċembru 2016. Dawn is-sitt kumpaniji kienu jirrappreżentaw 86 % tal-volum totali ta' AT mibjugħ mill-industrija tal-Unjoni. Il-partijiet interessati ġew mistiedna jikkummentaw dwar il-kampjun proviżorju.

(21) Produttur partikolari tal-Unjoni li ma kienx inkluż fil-kampjun proviżorju ddikjara li huwa jenħtieġ li jkun inkluż fil-kampjun finali sabiex tingħata stampa aħjar tas-sitwazzjoni tal-industrija tal-Unjoni. Din il-kumpanija kienet appoġġata mill-assoċjazzjoni kummerċjali Taljana tal-produtturi tal-AT fl-Unjoni. Produttur ieħor tal-Unjoni ddikjara li ma xtaqx jipparteċipa fir-rieżami tal-iskadenza. Ma tressaq ebda kumment ieħor.

(22) Il-Kummissjoni qieset li, fid-dawl tal-kummenti li rċeviet, il-kampjunar tal-produtturi tal-Unjoni ma kienx għadu xieraq.

4.3.3. Il-kampjunar tal-importaturi mhux relatati

(23) Sabiex jiġi deċiż jekk il-kampjunar kienx meħtieġ u, f'dak il-każ biex jintgħażel kampjun, l-importaturi kollha mhux relatati ġew mistiedna jipparteċipaw f'din l-investigazzjoni. Dawk il-partijiet intalbu jippreżentaw lilhom infushom billi jipprovdu lill-Kummissjoni bl-informazzjoni mitluba fl-Anness II tan-Notifika ta' bidu.

(24) Barra minn hekk, fl-istadju tal-bidu l-Kummissjoni kkuntattjat 10 importaturi identifikati fit-talba, u dawn ġew mistiedna jispjegaw l-attività tagħhom u jimlew l-Anness II tan-Notifika ta' bidu. Ħames kumpaniji wieġbu għall-formola ta' kampjunar għall-importaturi mhux relatati. Madankollu, dawn ma kkwalifikawx bħala importaturi tal-prodott li qed jiġi rieżaminat, u minflok tqiesu bħala utenti.

4.4. Kwestjonarji

(25) Il-Kummissjoni bagħtet il-kwestjonarji lid-disa' produtturi tal-Unjoni kollha u lil sitt utenti. Intbagħtu wkoll kwestjonarji lil 10 produtturi f'pajjiżi terzi potenzjali b'ekonomija tas-suq, jiġifieri fl-Arġentina, fl-Awstralja, fil-Brażil, fiċ-Ċilì u fl-Indja.

(26) It-tweġibiet għall-kwestjonarju ġew riċevuti mingħand seba' produtturi tal-Unjoni, erba' utenti fl-Unjoni u produttur wieħed fil-pajjiż terz potenzjali b'ekonomija tas-suq, l-Awstralja.

(27) Ma kkoopera ebda wieħed mill-produtturi esportaturi Ċiniżi.

4.5. Żjarat ta' verifika

(28) Il-Kummissjoni fittxet u vverifikat l-informazzjoni kollha li hija qieset bħala meħtieġa biex tiddetermina l-probabbiltà ta' kontinwazzjoni jew rikorrenza tad-dumping u tad-dannu, kif ukoll biex tivvaluta jekk l-impożizzjoni ta' miżuri tkunx tmur kontra l-interess tal-Unjoni. Saru żjarat ta' verifika fl-uffiċċji tal-kumpaniji li ġejjin: (a) Produtturi tal-Unjoni: — Alvinesa Alcoholera Vinicola SA, Daimiel, Spanja — Caviro Distillerie S.r.l., Faenza, l-Italja — Comercial Quimica Sarasa S.L., Girona, Spanja — Distillerie Bonollo S.p.A, Formigine, l-Italja — Giovanni Randi S.p.a, Faenza, l-Italja — ICV — Industria Chimica Valenzana S.p.A, Padova, l-Italja — Villapana S.p.A, Faenza, l-Italja (b) Utenti: — DuPont Nutrition Biosciences ApS, Copenhagen, id-Danimarka — Saint-Gobain Construction Products UK Ltd, Leicestershire, ir-Renju Unit

B. IL-PRODOTT TAĦT RIEŻAMI U L-PRODOTT SIMILI

1. Il-prodott taħt rieżami

(29) Il-prodott taħt rieżami huwa l-aċidu tartariku, għajr l-aċidu tartariku D-(-)- b'rotazzjoni ottika negattiva ta' mill-inqas 12,0 gradi, imkejjel f'soluzzjoni ta' ilma skont il-metodu deskritt fil-Farmakopea Ewropea, li joriġina mir-RPĊ, u li attwalment jaqa' fi ħdan il-kodiċi NM ex 2918 12 00 (kodiċi TARIC 2918120090) (“il-prodott taħt rieżami”).

(30) Il-prodott taħt rieżami jintuża fl-inbid, fl-addittivi fix-xorb u l-ikel, bħala ritardant fil-ġibs u f'għadd ta' prodotti oħra. Huwa jista' jinkiseb jew mill-prodotti sekondarji tal-produzzjoni tal-inbid, bħal fil-każ tal-produzzjoni fl-Unjoni (“produzzjoni naturali”) jew permezz ta' sinteżi kimika minn kompost petrokimiku, bħal fil-każ tal-produzzjoni fir-RPĊ (“produzzjoni sintetika”). L-aċidu tartariku L+ biss huwa mmanifatturat mill-prodotti sekondarji tal-produzzjoni tal-inbid. Il-produzzjoni sintetika tippermetti l-manifattura kemm tal-aċidu tartariku L+ kif ukoll ta' dak DL. Iż-żewġ tipi huma l-prodott taħt rieżami u f'xi każijiet jintużaw bl-istess mod.

2. Prodott simili

(31) Tqies li l-prodott taħt riezami u li huwa prodott fir-RPĊ u esportat lejn l-Unjoni: — il-prodott immanifatturat u mibjugħ mill-produtturi esportaturi fis-suq domestiku tar-RPĊ, — il-prodott immanifatturat u mibjugħ fil-pajjiż analogu, — il-prodott manifatturat u mibjugħ fl-Unjoni mill-industrija tal-Unjoni għandhom l-istess karatteristiċi fiżiċi u kimiċi bażiċi, u l-istess użi bażiċi. Għalhekk, dawn tqiesu bħala prodotti simili skont it-tifsira tal-Artikolu 1(4) tar-Regolament bażiku.

C. PROBABBILTÀ TA' KONTINWAZZJONI TAD-DUMPING

1. Kummenti preliminari

(32) F'konformità mal-Artikolu 11(2) tar-Regolament bażiku, il-Kummissjoni eżaminat jekk l-iskadenza tal-miżuri eżistenti x'aktarx twassalx għal kontinwazzjoni jew rikorrenza tad-dumping.

(33) L-esportazzjonijiet minn Hangzhou Bioking ġew esklużi mill-analiżi tal-probabbiltà ta' kontinwazzjoni jew rikorrenza tad-dumping, skont ir-Regolament ta' Implimentazzjoni (UE) Nru 332/2012 li jissemma fil-premessa 2. L-analiżi ta' hawn taħt kienet ibbażata biss fuq l-esportazzjonijiet tal-prodott taħt rieżami, mill-esportaturi/produtturi suġġetti għall-miżuri.

(34) Kif jissemma fil-premessa 27 hawn fuq, ebda produttur/esportatur Ċiniż ma kkoopera fl-investigazzjoni. Għalhekk, il-Kummissjoni infurmat lill-awtoritajiet Ċiniżi li minħabba n-nuqqas ta' kooperazzjoni ta' kull produttur/esportatur Ċiniż, il-Kummissjoni tista' tapplika l-Artikolu 18 tar-Regolament bażiku li jikkonċerna s-sejbiet fir-rigward tar-RPĊ. Il-Kummissjoni ma rċeviet ebda kumment jew talba għal intervent tal-Uffiċjal tas-Seduta mingħand l-awtoritajiet Ċiniżi f'dan ir-rigward.

(35) Abbażi ta' dan, f'konformità mal-Artikolu 18(1) tar-Regolament bażiku, is-sejbiet fir-rigward tal-eżistenza tad-dumping u tal-probabbiltà ta' kontinwazzjoni jew rikorrenza tad-dumping kienu bbażati fuq il-fatti disponibbli, b'mod partikolari: (i) l-informazzjoni inkluża fit-talba; (ii) id-data rrappurtata lill-Kummissjoni mill-Istati Membri skont l-Artikolu 14(6) tar-Regolament bażiku (“il-bażi ta' data 14(6)”); (iii) l-istatistika tal-Bażi ta' Data bl-Istatistika dwar l-Esportazzjonijiet Ċiniżi (“il-bażi ta' data Ċiniż”); (iv) il-bażi ta' data Global Trade Atlas (“GTA”); (v) l-informazzjoni disponibbli għall-pubbliku, bħal siti web korporattivi u siltiet minn pubblikazzjonijiet ta' ditti ta' informazzjoni dwar is-suq li huma disponibbli fuq l-Internet; (vi) l-informazzjoni miġbura matul investigazzjonijiet preċedenti (14).

2. Dumping

(36) Fin-Notifika ta' bidu, il-Kummissjoni infurmat lill-partijiet interessati li hija qieset lill-Arġentina bħala pajjiz terż b'ekonomija tas-suq (“pajjiż analogu”), skont it-tifsira tal-Artikolu 2(7)(a) tar-Regolament bażiku, u stednithom jikkummentaw dwar din l-għażla. Ma tressaq ebda kumment f'dan ir-rigward.

(37) Il-Kummissjoni kkuntattjat lill-awtoritajiet Arġentini u liż-żewġ produtturi magħrufa tal-prodott taħt rieżami fl-Arġentina u stednithom jikkooperaw. Instab li produttur Arġentin partikolari kien waqaf jipproduċi l-prodott taħt rieżami matul il-PIR, u l-ieħor irrifjuta li jikkoopera.

(38) Fl-istess ħin, il-Kummissjoni fittxet il-kooperazzjoni ta' tmien produtturi magħrufa u ta' żewġ assoċjazzjonijiet tal-produtturi f'pajjiżi analogi potenzjali oħra (l-Awstralja, il-Brażil, iċ-Ċilì u l-Indja), u kkuntattjat ukoll lill-awtoritajiet rilevanti f'dawn il-pajjiżi biex tistedinhom jipprovdu l-informazzjoni ta' kuntatt tal-assoċjazzjoni tal-produtturi u tal-produtturi magħrufa li jipproduċu u jbigħu l-prodott taħt rieżami fis-suq tagħhom.

(39) Produttur Awstraljan partikolari għall-ewwel qabel li jikkoopera, iżda fl-aħħar mill-aħħar ippreżenta tweġiba insodisfaċenti li ma kinitx tinkludi data kwantitattiva u kellha tiġi injorata.

(40) Ma ppreżenta lilu nnifsu ebda produttur ieħor minn xi pajjiż analogu potenzjali.

(41) Fin-nuqqas ta' kooperazzjoni minn xi produttur f'pajjiż analogu, il-Kummissjoni ddeterminat il-valur normali fuq xi bażi raġonevoli oħra, f'konformità mal-Artikolu 2(7)(a) tar-Regolament bażiku.

(42) Għalhekk, il-Kummissjoni bbażat il-valur normali fuq l-informazzjoni pprovduta fit-talba għal rieżami tal-iskadenza, jiġifieri fuq il-prezzijiet tal-fatturi domestiċi tal-prodott taħt rieżami minn produttur Arġentin partikolari. L-użu tal-Arġentina bħala sors għall-valur normali jikkonforma mal-użu tal-Arġentina bħala pajjiż analogu fl-investigazzjonijiet preċedenti (15). Din tqieset bħala l-aktar metodoloġija raġonevoli minħabba n-nuqqas ta' informazzjoni aktar affidabbli dovuta għan-nuqqas ta' kooperazzjoni.

(43) L-investigazzjoni stabbiliet li l-prodott taħt rieżami fl-Arġentina kien immanifatturat permezz tal-proċess naturali, filwaqt li fiċ-Ċina kien jintuża l-proċess sintetiku irħas. Għalhekk, l-ispiża tal-materja prima użata fl-Arġentina ġiet aġġustata biex jittieħdu inkunsiderazzjoni d-differenzi fl-ispejjeż fil-metodi ta' produzzjoni.

(44) Wara l-iżvelar, produttur esportatur Ċiniż wieħed iddikjara li l-metodoloġija tal-pajjiż analogu applikata f'din ir-rieżami ma kienx konsistenti mal-obbligi tal-UE fl-ambitu tal-Organizzazzjoni Dinjija tal-Kummerċ (“WTO”). B'mod partikolari, huwa rrefera għall-iskadenza tat-Taqsima 15 tal-Protokoll ta' Adeżjoni tar-Repubblika tal-Poplu taċ-Ċina mad-WTO fil-11 ta' Diċembru 2016, wara liema punt il-metodoloġija tal-pajjiż analogu ma kenitx aktar ġustifikata.

(45) Il-Kummissjoni fakkret li, b'konformità mal-Artikolu 2(7) tar-Regolament bażiku applikabbli, il-valur normali ġie ddeterminat abbażi tad-data mill-pajjiż analogu. Għaldaqstant, din il-pretensjoni ġiet rifjutata.

2.1. Changmao Biochemical

2.1.1. Valur normali

(46) Minħabba fin-nuqqas ta' kooperazzjoni minn xi produttur esportatur Ċiniż, u b'mod partikolari min-naħa ta' Changmao Biochemical, li bbenefikat minn rata tad-dazju individwali, ma kienet disponibbli ebda informazzjoni dwar il-prezzijiet tal-bejgħ tagħhom jew dwar l-ispiża tagħhom fis-suq domestiku Ċiniż, biex ikun jista' jiġi stabbilit il-valur normali. Għalhekk, dan ġie stabbilit abbażi tal-Artikolu 18 tar-Regolament bażiku, billi ntużaw il-fatti disponibbli, kif iddikjarat aktar 'il fuq fil-premessa 34.

(47) F'dan ir-rigward, il-Kummissjoni l-ewwel eżaminat jekk il-valur normali setax jiġi stabbilit abbażi tal-prezzijiet tal-esportazzjoni ta' Changmao Biochemical lejn pajjiżi terzi, bl-applikazzjoni tal-Artikolu 2(3) tar-Regolament bażiku. Biex jiġu stabbiliti dawn il-prezzijiet tal-esportazzjoni, tqieset l-informazzjoni rreġistrata fil-bażi ta' data dwar l-esportazzjonijiet Ċiniżi. Madankollu, għalkemm l-informazzjoni dwar il-bejgħ esportat tal-kumpaniji Ċiniżi hija rreġistrata fil-bażi ta' data Ċiniża, din tirrapporta biss il-volum esportat minn kull kumpanija iżda mhux il-valuri korrispondenti. Għal dik ir-raġuni, ma kienx possibbli li fuq din il-bażi jiġu kkalkulati l-prezzijiet tal-esportazzjoni għal Changmao Biochemical.

(48) Għalhekk, fin-nuqqas ta' disponibbiltà ta' informazzjoni aktar affidabbli, il-Kummissjoni bbażat il-valur normali fuq l-informazzjoni pprovduta fit-talba għal rieżami tal-iskadenza, jiġifieri fuq il-prezzijiet tal-fatturi domestiċi tal-prodott taħt rieżami minn produttur Arġentin partikolari.

2.1.2. Prezzijiet tal-esportazzjoni

(49) Minħabba fin-nuqqas ta' kooperazzjoni ta' Changmao Biochemical, il-prezzijiet tal-esportazzjoni tagħha ġew stabbiliti abbażi tal-bażi ta' data 14(6) skont l-Artikolu 18 tar-Regolament bażiku.

2.1.3. Tqabbil

(50) Il-Kummissjoni qabblet il-valur normali u l-prezz tal-esportazzjoni stabbilit b'dan il-mod abbażi tal-prezz mill-fabbrika. Fejn dan kien iġġustifikat għall-iskop ta' tqabbil ġust, il-prezz tal-esportazzjoni u l-valur normali ġew aġġustati għad-differenzi li jaffettwaw il-prezzijiet u t-tqabbil tal-prezzijiet, f'konformità mal-Artikolu 2(10) tar-Regolament bażiku.

(51) Abbażi tad-data mit-talba għal rieżami tal-iskadenza, saru aġġustamenti għall-prezz tal-esportazzjoni ta' merkanzija ttrasportata bil-baħar (EUR 0,07/kg), għall-ispejjeż tal-immaniġġar tal-merkanzija (EUR 0,007/kg) u għall-merkanzija ttrasportata fuq l-art (EUR 0,014/kg).

(52) Skont it-Tariffi tal-Importazzjoni u tal-Esportazzjoni tad-Dwana ppubblikati mill-Awtoritajiet tad-Dwana Ċiniżi, it-taxxa fuq il-valur miżjud (iktar' il quddiem il-“VAT”) fuq l-esportazzjonijiet Ċiniżi tal-prodott taħt rieżami kienet biss parzjalment rimborżabbli matul il-PIR: taxxa ta' 17 % ġiet imposta fuq l-esportazzjoni u 9 % minnha ġiet rimborżata wara. Għalhekk, il-Kummissjoni ħadet kemm il-valuri normali kif ukoll il-prezzijiet tal-esportazzjoni bil-VAT inkluża, u aġġustat il-valur normali biex jaqbel mar-rata tal-VAT applikabbli fuq l-esportazzjoni wara r-rimborż, fejn applikabbli. Għalhekk, il-valur normali ġie aġġustat kif xieraq, bi 8 %.

(53) Skont ir-rapport annwali tagħha tal-2016 (16), Changmao Biochemical kienet qed timmanifattura l-prodott taħt rieżami permezz tal-metodu ta' produzzjoni “sintetiku”, filwaqt li l-produttur Arġentin kien qed juża l-metodu ta' produzzjoni “naturali”. Skont studju tal-intelliġenza dwar is-suq (17) ippubblikat ftit wara l-PIR, l-aċidu tartariku sintetiku huwa “għażla ħafna irħas” mill-aċidu tartariku naturali. Fl-investigazzjoni attwali, l-ebda informazzjoni dettaljata dwar l-ispiża tal-manifattura ma kienet disponibbli. Għalhekk, sabiex tittieħed inkunsiderazzjoni d-differenza fil-metodi ta' produzzjoni, il-valur normali kif stabbilit abbażi tat-talba għal rieżami tal-iskadenza tbaxxa bi [30 %–40 %] (18) biex tiġi riflessa d-differenza bejn l-ispejjeż tal-proċess naturali u tal-proċess sintetiku fuq il-bażi tas-sejbiet tar-rieżami interim parzjali konkluż mir-Regolament ta' Implimentazzjoni (UE) Nru 626/2012. F'dan ir-rigward, id-differenza bejn il-prezz tal-bejgħ tal-prodott li qed jiġi rieżaminat u l-valur maħdum fl-Arġentina kif stabbilit fir-rieżami interim parzjali kienet applikata għall-valur normali kif stabbilit fir-rieżami attwali stabbilit fil-premessa 48. Il-valur maħdum stabbilit fir-rieżami interim parzjali kien ibbażat fuq l-ispiża tal-produzzjoni fl-Arġentina, billi jissostitwixxi l-materja prima użata fl-Arġentina bil-prezz medju tas-suq għall-benżin (użat fil-metodu ta' produzzjoni sintetika) u jżid proporzjon għall-ispejjeż tal-bejgħ, ġenerali u amministrattivi (selling, general and administrative, SG&A), u l-profitt.

(54) Ta' min jinnota li fl-investigazzjoni preżenti, b'differenza mir-Regolament ta' Implimentazzjoni (UE) Nru 626/2012, differenzi possibbli għat-tipi ta' prodotti L + u DL imsemmija fil-premessa 30 ma ttiħdux inkunsiderazzjoni fil-kalkolu tal-marġni ta' dumping. Dan huwa minħabba n-nuqqas ta' kooperazzjoni tal-produtturi esportaturi Ċiniżi u minħabba n-nuqqas ta' kwalunkwe informazzjoni dwar it-tipi ta' prodotti esportati.

2.1.4. Marġni tad-dumping

(55) Il-Kummissjoni qabblet il-valur normali medju pponderat mal-prezz tal-esportazzjoni medju pponderat, kif stabbilit hawn fuq f'konformità mal-Artikolu 2(11) u (12) tar-Regolament bażiku.

(56) Abbażi ta' dan, il-marġni tad-dumping medju pponderat għal Changmao Biochemical espress bħala perċentwal tal-prezz fil-fruntiera tal-Unjoni fuq bażi tal-kost, l-assigurazzjoni u n-nol (cost, insurance, freight, “CIF”), bid-dazju mhux imħallas, qabeż is-70 %.

(57) Jekk ma sar l-ebda aġġustament għall-valur normali għal differenzi fil-produzzjoni, valur normali stabbilit għal Changmao Biochemical ikun ibbażat biss fuq l-informazzjoni fit-talba għal rieżami tal-iskadenza. F'dak il-każ, meta l-valur normali stabbilit b'dan il-mod jitqabbel mal-prezz tal-esportazzjoni, il-marġni tad-dumping jaqbeż il-170 %. Bħal hawn fuq, il-kalkolu tad-dumping ikun ibbażat fuq tqabbil tal-valur normali medju pponderat mal-prezz tal-esportazzjoni medju pponderat, kif stabbilit hawn fuq f'konformità mal-Artikolu 2(11) u (12) tar-Regolament bażiku. Madankollu, kif imsemmi aktar 'il fuq fil-premessa 53, il-Kummissjoni tqis li l-aġġustament għall-valur normali huwa ġustifikat.

(58) Wara l-iżvelar, l-applikanti u l-assoċjazzjoni tal-produtturi tal-UE ikkontestaw il-metodu segwit mill-Kummissjoni fid-dawl tas-sentenza tal-Qorti Ġenerali tat-3 ta' Mejju 2018 fil-Kawża T-431/12 Distillerie Bonollo SpA et vs Il-Kunsill (19). Madankollu, peress li t-terminu għall-preżentata tal-appell kontra din is-sentenza għadu għaddej, ebda konklużjoni definittiva ma tista' ssir fuq dik il-bażi f'dan il-mument.

2.2. Ninghai Organic

(59) Għalkemm it-TES ġie rtirat għal Ninghai Organic bir-Regolament ta' Implimentazzjoni (UE) Nru 626/2012, kif spjegat fil-premessa 4, din għadha tibbenefika minn rata tad-dazju individwali. Kif stipulat fil-premessa 18, Ninghai Organic ma kkooperatx ma' din l-investigazzjoni.

2.2.1. Valur normali

(60) Kif stabbilit fil-premessi 41 u 42, fin-nuqqas ta' kooperazzjoni minn xi produttur f'pajjiż analogu, il-Kummissjoni ddeterminat il-valur normali fuq xi bażi raġonevoli oħra, skont l-Artikolu 2(7)(a) tar-Regolament bażiku, jiġifieri fuq il-prezzijiet ta' fatturi domestiċi tal-prodott taħt rieżami minn produttur Arġentin wieħed ipprovduti fit-talba għar-rieżami tal-iskadenza.

2.2.2. Prezzijiet tal-esportazzjoni

(61) Minħabba n-nuqqas ta' kooperazzjoni min-naħa ta' Ninghai Organic, il-prezzijiet tal-esportazzjoni tal-importazzjonijiet li din il-kumpanija għamlet lejn l-Unjoni matul il-PIR ġew stabbiliti abbażi tal-bażi ta' data 14(6), f'konformità mal-Artikolu 18 tar-Regolament bażiku.

2.2.3. Tqabbil

(62) Il-Kummissjoni qabblet il-valur normali u l-prezz tal-esportazzjoni stabbilit b'dan il-mod fuq bażi ex works. Fejn dan kien iġġustifikat għall-iskop ta' tqabbil ġust, il-prezz tal-esportazzjoni u l-valur normali ġew aġġustati għad-differenzi li jaffettwaw il-prezzijiet u l-komparabbiltà tal-prezzijiet, f'konformità mal-Artikolu 2(10) tar-Regolament bażiku.

(63) Abbażi tad-data mit-talba għal rieżami tal-iskadenza, saru aġġustamenti għall-prezz tal-esportazzjoni ta' merkanzija ttrasportata bil-baħar (EUR 0,07/kg), għall-ispejjeż tal-immaniġġjar tal-merkanzija (EUR 0,007/kg) u għall-merkanzija ttrasportata fuq l-art (EUR 0,014/kg).

(64) Skont it-Tariffi tal-Importazzjoni u tal-Esportazzjoni tad-Dwana ppubblikati mill-Awtoritajiet tad-Dwana Ċiniżi, il-VAT fuq l-esportazzjonijiet Ċiniżi tal-prodott taħt rieżami kienet biss parzjalment rimborżabbli matul il-PIR: taxxa ta' 17 % ġiet imposta fuq l-esportazzjoni u 9 % minnha ġiet rimborżata. Għalhekk, il-Kummissjoni ħadet kemm il-valuri normali kif ukoll il-prezzijiet tal-esportazzjoni bil-VAT inkluża, u aġġustat il-valur normali biex jaqbel mar-rata tal-VAT applikabbli fuq l-esportazzjoni wara r-rimborż, fejn applikabbli. Għalhekk, il-valur normali ġie aġġustat bi 8 %.

(65) Skont it-talba u r-rieżami tal-iskadenza preċedenti, Ninghai Organic kienet qed timmanifattura l-prodott rieżaminat permezz tal-metodu ta' produzzjoni “sintetiku”, filwaqt li l-produttur Arġentin kien qed juża l-metodu ta' produzzjoni “naturali”. Għalhekk sar aġġustament għall-valur normali, kif deskritt fil-premessa 53.

(66) Ma sar l-ebda aġġustament fir-rigward tat-tipi tal-prodotti L+ u DL għar-raġunijiet spjegati fil-premessa 54.

2.2.4. Marġni tad-dumping

(67) Il-Kummissjoni qabblet il-valur normali mal-prezz tal-esportazzjoni medju pponderat, kif stabbilit hawn fuq f'konformità mal-Artikolu 2(11) u (12) tar-Regolament bażiku.

(68) Abbażi ta' dan, il-marġni tad-dumping medju pponderat għal Ninghai Organic espress bħala perċentwal tal-prezz fil-fruntiera tal-Unjoni fuq bażi CIF, bid-dazju mhux imħallas, qabeż is-70 %.

(69) F'każ li l-valur normali ma jiġix aġġustat għal differenzi fil-metodu tal-produzzjoni, il-valur normali jista' jiġi mqabbel mal-prezz tal-esportazzjoni kif stabbilit fil-premessi 60 u 61 debitament aġġustat kif deskritt fil-premessi minn 62 sa 64. Il-marġni tad-dumping ikkalkulat b'dan il-mod jaqbeż il-170 %. Madankollu, kif imsemmi aktar 'il fuq, il-Kummissjoni tqis li l-aġġustament għall-valur normali huwa ġustifikat.

(70) Bħal hawn fuq, fiż-żewġ każijiet il-kalkolu tad-dumping ikun ibbażat fuq tqabbil tal-valur normali medju pponderat mal-prezz tal-esportazzjoni medju pponderat, kif stabbilit hawn fuq f'konformità mal-Artikolu 2(11) u (12) tar-Regolament bażiku.

(71) Il-pretensjoni tal-applikanti u ta' assoċjazzjoni ta' produtturi tal-UE deskritta fil-premessa 58 fir-rigward ta' Changmao Biochemical, jiġifieri li jenħtieġ li ma jsir l-ebda aġġustament għal differenzi fil-metodu tal-produzzjoni, saret ukoll fir-rigward tal-aġġustament għal differenzi fir-rigward tal-metodu ta' produzzjoni għal Ninghai Organic fil-premessa 65. Dawn il-partijiet għalhekk ikkontestaw ukoll il-korrettezza tal-marġni tad-dumping stabbilit fil-premessa 68. Il-pretensjoni ġiet rifjutata għall-istess raġuni msemmija fil-premessa 58.

2.3. Il-produtturi esportaturi l-oћra kollha

(72) Skont il-bażi ta' data 14(6), inqas minn seba' tunnellati tal-prodott taħt rieżami ġew esportati mill-produtturi Ċiniżi suġġetti għad-dazju residwu. Fid-dawl ta' din il-kwantità negliġibbli li tirrappreżenta biss 0,4 % tal-esportazzjonijiet tal-produtturi esportaturi Ċiniżi suġġetti għall-miżuri lejn l-Unjoni matul il-PIR, ma ġie kkalkulat ebda marġni tad-dumping għall-kumpaniji li jibqa' fiċ-Ċina.

2.4. Konklużjoni dwar id-dumping

(73) Fil-premessi 56 u 68, ġiet stabbilita l-kontinwazzjoni tad-dumping matul il-PIR għaż-żewġ kumpaniji li jibbenefikaw minn marġni tad-dumping individwali. Il-livell tad-dumping stabbilit kien jaqbeż is-70 % għaż-żewġ kumpaniji. Billi dawn iż-żewġ kumpaniji flimkien kienu jirrappreżentaw aktar minn 99 % tal-esportazzjonijiet Ċiniżi suġġetti għall-miżuri, ġie konkluż li matul il-PIR kien hemm kontinwazzzjoni tad-dumping min-naħa taċ-Ċina.

3. Żvilupp tal-importazzjonijiet jekk jiġu revokati l-miżuri

(74) Minbarra s-sejbiet ta' dumping matul il-PIR, il-Kummissjoni analizzat jekk kienx probabbli li d-dumping jitkompla li kieku jiġu revokati l-miżuri. Ġew analizzati l-elementi li ġejjin: il-produzzjoni u l-kapaċità ta' riżerva fiċ-Ċina, l-imġiba taċ-Ċina fl-esportazzjoni lejn pajjiżi terzi oħra, u kemm huwa attraenti s-suq tal-Unjoni.

(75) Minħabba n-nuqqas ta' kooperazzjoni tal-prodotturi esportaturi Ċiniżi, f'konformità mal-Artikolu 18 tar-Regolament bażiku, is-sejbiet fir-rigward tal-probabbiltà ta' rikorrenza tad-dumping stipulati hawn taħt kienu bbażati fuq il-fatti disponibbli, jiġifieri s-sorsi msemmija fil-premessa 35.

(76) Kif diġà ġie stipulat fil-premessa 33, l-analiżi tal-probabbiltà ta' kontinwazzjoni tad-dumping kienet ibbażata fuq data relatata esklużivament ma' “produtturi suġġetti għall-miżuri”, jiġifieri l-produtturi Ċiniżi kollha minbarra Hangzhou Bioking.

3.1. Il-kapaċità tal-produzzjoni u l-kapaċità ta' riżerva fiċ-Ċina

(77) Abbażi tad-data mit-talba għal rieżami tal-iskadenza, ikkontroverifikata u kkompletata fejn applikabbli, bl-użu tas-siti web korporattivi tal-produtturi Ċiniżi u tal-informazzjoni miġbura f'investigazzjonijiet preċedenti (20), il-kapaċità totali tal-produzzjoni tal-produtturi Ċiniżi suġġetti għall-miżuri matul il-PIR kienet ta' 54 000 tunnellata.

(78) Abbażi tal-informazzjoni disponibbli għall-pubbliku, ġie stmat li matul il-PIR, il-konsum domestiku Ċiniż kien ta' madwar 8 500 tunnellata fis-sena (21). Meta jittieħdu inkunsiderazzjoni l-importazzjonijiet tal-prodott taħt kunsiderazzjoni fiċ-Ċina kif irreġistrati fil-bażi ta' data GTA (jiġifieri madwar 300 tunnellata), huwa stmat li l-bejgħ domestiku totali taċ-Ċina, inkluża Hangzhou Bioking, kien jammonta għal madwar 8 200 tunnellati. Fin-nuqqas ta' disponibbiltà ta' informazzjoni aktar affidabbli, ġie stmat li l-proporzjon tal-bejgħ domestiku tal-produtturi Ċiniżi suġġetti għall-miżuri mit-total tal-bejgħ domestiku Ċiniż kien l-istess bħas-sehem tagħhom fil-kapaċità totali tal-produzzjoni Ċiniża. Skont din il-preżunzjoni, ġie stmat li matul il-PIR, il-bejgħ domestiku tal-produtturi Ċiniżi suġġetti għall-miżuri kien ta' [6 200–6 600] (22) tunnellata.

(79) Matul il-PIR, l-esportazzjonijiet Ċiniżi totali (inkluża Hangzhou Bioking) ammontaw għal 33 300 tunnellata, filwaqt li skont il-bażi ta' data Ċiniża, l-esportazzjonijiet tal-produtturi Ċiniżi suġġetti għall-miżuri ammontaw għal [20 000–25 000] tunnellata. Meta jittieħed inkunsiderazzjoni l-bejgħ domestiku kif stabbilit hawn fuq, dan ifisser produzzjoni Ċiniża totali ta' madwar 41 500 tunnellata, li minnhom [26 000–30 000] tunnellata jiġu mmanifatturati mill-produtturi Ċiniżi suġġetti għall-miżuri.

(80) Il-kapaċità ta' riżerva tal-produtturi suġġetti għall-miżuri kienet [24 000–28 000] tunnellata.

(81) Abbażi tas-sejbiet ta' hawn fuq fil-premessi 77 sa 80 rigward il-konsum domestiku, il-kapaċità tal-produzzjoni, il-produzzjoni u l-esportazzjonijiet Ċiniżi, intlaħqu l-konklużjonijiet li ġejjin: — Il-konsum domestiku Ċiniż jirrappreżenta biss 16 % mill-kapaċità tal-produzzjoni tal-produtturi esportaturi Ċiniżi suġġetti għall-miżuri. — Il-produtturi esportaturi Ċiniżi suġġetti għall-miżuri huma orjentati ħafna lejn l-esportazzjoni, kif inhu ddimostrat mill-fatt li huma esportaw aktar minn 75 % tal-produzzjoni tagħhom. — Ir-rata ta' użu tal-kapaċità tal-produtturi suġġetti għall-miżuri matul il-PIR kienet inqas minn 55 %. Fid-dawl tad-daqs limitat tas-suq domestiku, kwalunkwe tentattiv biex tiżdied din ir-rata baxxa ta' użu se jfisser aktar esportazzjonijiet. — Il-kapaċità ta' riżerva tal-produtturi suġġetti għall-miżuri kienet tirrappreżenta [110 %–120 %] mill-konsum tal-Unjoni.

(82) Skont l-informazzjoni dwar is-suq (23), ir-rata ta' tkabbir annwali tad-domanda domestika għall-prodott taħt rieżami fir-Reġjun tal-Asja u tal-Paċifiku, mill-2014 sal-2020, hija mistennija tkun ta' 6,8 %. Estrapolazzjoni bbażata fuq dik ir-rata u fuq id-domanda domestika Ċiniża stabbilita għall-PIR tkun tirriżulta f'domanda domestika Ċiniża ta' 13 500 tunnellata sal-2022. Dan xorta waħda jkun sostanzjalment inqas mill-kapaċità tal-produzzjoni Ċiniża fil-PIR.

(83) Barra minn hekk, ta' min jinnota li Hangzhou Bioking żiedet il-kapaċità tagħha bi [8 000–13 000] tunnellata fis-sena wara l-perjodu tal-investigazzjoni ta' rieżami. Fil-fatt, hija ssostitwixxiet il-fabbrika eżistenti tagħha b'linja tal-produzzjoni ġdida ta' 25 000 tunnellata fis-sena (24). Dan se jkompli jżid l-iżbilanċ bejn il-kapaċità tal-produzzjoni u d-domanda fis-suq domestiku Ċiniż.

(84) Għal dawn ir-raġunijiet, huwa konkluż li jeżisti inċentiv għall-produtturi esportaturi Ċiniżi suġġetti għall-miżuri biex iżommu jew iżidu l-pożizzjoni tagħhom fis-swieq tal-esportazzjoni tagħhom.

3.2. L-imġiba taċ-Ċina fl-esportazzjoni lejn pajjiżi terzi oħra

(85) Fin-nuqqas ta' kooperazzjoni mill-produtturi esportaturi Ċiniżi suġġetti għall-miżuri, ma kienx possibbli li jiġu analizzati l-prezzijiet tal-esportazzjoni Ċiniżi lejn pajjiżi terzi f'iżolament sħiħ minn Hangzhou Bioking. Dan huwa dovut għall-fatt li l-bażi ta' data bl-istatistika dwar l-esportazzjoni Ċiniża tirrapporta biss il-volum esportat minn kull kumpanija, iżda mhux il-valuri korrispondenti. Madankollu, billi skont il-bażi ta' data bl-istatistika dwar l-esportazzjoni Ċiniża, l-esportazzjonijiet ta' Hangzhou Bioking lejn pajjiżi terzi rrappreżentaw inqas minn wieħed minn ħamsa tal-esportazzjonijiet Ċiniżi totali lejn dawn il-pajjiżi, tqies li minkejja dan, is-sejbiet dwar l-esportazzjonijiet Ċiniżi totali lejn pajjiżi terzi kienu rappreżentattivi tal-imġiba tal-produtturi esportaturi Ċiniżi suġġetti għall-miżuri.

(86) Tqabbil tal-prezz medju tal-esportazzjoni Ċiniża lejn il-bqija tad-dinja, kif irrappurtat fil-bażi ta' data Ċiniża u aġġustat għal livell ex works bil-valur normali stabbilit hawn fuq għal Changmao Biochemical u għal Ninghai Organic irriżulta f'marġni tad-dumping li jista' jammonta għal aktar minn 70 % wara li ġie applikat l-aġġustament għad-differenzi fil-metodu ta' produzzjoni, kif deskritt fil-premessa 53. Rigward il-ħames swieq prinċipali f'pajjiżi terzi għall-produtturi esportaturi Ċiniżi li jirrappreżentaw 69 % tal-esportazzjonijiet totali miċ-Ċina lejn pajjiżi terzi, jiġifieri l-Indja, ir-Russja, l-Istati Uniti tal-Amerika, it-Turkija u l-Awstralja, f'dik l-ordni ta' importanza, il-marġnijiet tad-dumping ikkalkulati kienu wkoll ogħla minn 70 % f'kull suq (bejn 72 % u 87 %).

(87) Jekk il-valur normali jkun ibbażat fuq il-valur normali inkluż fit-talba għal rieżami tal-iskadenza, mingħajr aġġustament għad-differenzi fil-proċessi ta' produzzjoni, il-marġni tad-dumping ikun ogħla minn 170 %. Madankollu, kif imsemmi aktar 'il fuq, il-Kummissjoni tqis li l-aġġustament għall-valur normali huwa ġustifikat.

(88) Għalhekk, ġie konkluż li l-produtturi Ċiniżi suġġetti għall-miżuri kienu qed jesportaw lejn is-swieq ta' pajjiżi terzi bi prezzijiet li kienu l-oġġett ta' dumping.

3.3. L-attraenza tas-suq tal-Unjoni

(89) Hemm kapaċità żejda sinifikanti fis-suq domestiku Ċiniż, li tista' ġġiegħel lill-produtturi Ċiniżi suġġetti għall-miżuri biex isibu swieq alternattivi għall-kapaċità ta' riżerva tagħhom.

(90) Is-suq tal-Unjoni huwa l-akbar fid-dinja, b'mod sinifikanti, u matul il-PIR kien jirrappreżenta 35 % tad-domanda globali għall-prodott taħt rieżami, skont l-intelliġenza tas-suq (25). Il-bażi ta' data tal-GTA turi wkoll li l-prezz FOB medju tal-esportazzjonjiet Ċiniżi lejn l-Unjoni matul il-PIR kien bejn 6 % u 8 % ogħla mill-prezz medju tal-esportazzjonijiet Ċiniżi lejn il-bqija tad-dinja (26) matul l-istess perjodu. Għaldaqstant, il-Kummissjoni kkonkludiet li s-suq tal-Unjoni huwa suq attraenti għall-esportazzjonijiet Ċiniżi, minħabba li jista' jiġġenera profitti akbar mill-bejgħ milli jiġġenera l-bejgħ lejn swieq oħra tal-esportazzjoni.

(91) Barra minn hekk, il-fatt li minkejja l-eżistenza ta' miżuri antidumping, il-produtturi esportaturi Ċiniżi suġġetti għall-miżuri xorta waħda komplew jesportaw kwantitajiet sinifikanti lejn l-Unjoni, li jirrappreżentaw 8 % tal-konsum tal-Unjoni matul il-PIR, jikkonferma li l-interess qawwi tagħhom fis-suq tal-Unjoni qed ikompli.

(92) Matul il-PIR, inqas minn 30 % tal-esportazzjonijiet taż-żewġ produtturi Ċiniżi suġġetti għall-miżuri individwali kienu diretti lejn l-Unjoni. Jista' jiġi mistenni b'mod raġonevoli li fil-każ li jiġu revokati l-miżuri, iż-żewġ produtturi li attwalment huma suġġetti għal dazji individwali jżidu l-esportazzjonijiet tagħhom diretti lejn l-Unjoni. Jista' jiġi mistenni wkoll b'mod raġonevoli li l-produtturi Ċiniżi l-oħra li bħalissa jesportaw ftit ħafna lejn is-suq tal-Unjoni (seba' tunnellati matul il-PIR) minħabba f'dazju residwu għoli jibdew jesportaw kwantitajiet sinifikanti lejn l-Unjoni.

3.4. Konklużjoni

(93) Bħala konklużjoni, il-marġnijiet tad-dumping stabbiliti matul il-perjodu ta' investigazzjoni tar-rieżami, il-kapaċità kbira tal-produzzjoni, il-kapaċità għolja ta' riżerva flimkien mal-komportament tal-esportazzjoni taċ-Ċina f'pajjiżi terzi oħra u l-attraenza tas-suq tal-Unjoni, jindikaw li x'aktarx, revoka tal-miżuri tirriżulta f'żieda sinifikanti fl-esportazzjonijiet lejn l-Unjoni. Meta wieħed iqis il-marġnijiet tad-dumping li nstabu matul il-perjodu ta' investigazzjoni tar-rieżami, huwa probabbli wkoll li esportazzjonijiet fil-futur isiru bi prezzijiet li jkunu l-oġġett ta' dumping sinifikanti. Għalhekk, il-Kummissjoni kkonkludiet li jekk jiġu revokati l-miżuri, ikun hemm probabbiltà kbira ta' kontinwazzjoni tad-dumping.

D. PROBABBILTÀ TA' KONTINWAZZJONI JEW TA' RIKORRENZA TAD-DANNU

1. Definizzjoni tal-industrija tal-Unjoni u tal-produzzjoni tal-Unjoni

(94) Waqt il-PIR, il-prodott simili kien immanifatturat minn disa' produtturi fl-Unjoni. Minn dawn id-disa' produtturi, sebgħa kkooperaw mal-investigazzjoni. Instab li dawn is-seba' produtturi jirrappreżentaw proporzjon ewlieni, f'dan il-każ aktar minn 60 %, tal-produzzjoni totali tal-Unjoni tal-prodott simili. Minn hawn 'il quddiem qed jissejħu “l-industrija tal-Unjoni”, skont it-tifsira tal-Artikolu 4(1) u tal-Artikolu 5(4) tar-Regolament bażiku.

(95) Il-produzzjoni tal-Unjoni ġiet stabbilita f'livell ta' 18 900 tunnellata, li jirrappreżenta 64 % tal-produzzjoni totali stmata fl-Unjoni, inklużi ż-żewġ produtturi l-oħra tal-Unjoni (total ta' 29 661 tunnellata (27)).

(96) Għall-iskop tal-analiżi tad-dannu, l-indikaturi tad-dannu ġew ivvalutati fil-livell tal-proporzjon il-kbir tal-produzzjoni tal-Unjoni, abbażi ta' informazzjoni vverifikata miġbura mill-produtturi li kkooperaw mal-investigazzjoni.

(97) Is-suq tal-Unjoni għall-prodott taħt rieżami huwa kkaratterizzat minn għadd relattivament żgħir ta' produtturi, li huma fil-biċċa l-kbira impriżi żgħar u medji. Bl-eċċezzjoni ta' produttur wieħed, li jipproduċi biss l-AT, il-produtturi l-oħra kollha huma integrati vertikalment, u l-attività ewlenija tagħhom hija l-produzzjoni tal-alkoħol mill-karfa tal-inbid, proċess li minnu joħroġ il-prodott taħt rieżami bħala prodott sekondarju.

(98) Għas-sena 2013 u parzjalment għall-2014, il-perjodu taħt kunsiderazzjoni tal-investigazzjoni preżenti jirkeb parzjalment fuq dak tal-investigazzjoni msemmija fil-premessa 5. Kif jissemma fil-premessa 96, l-aspetti tad-dannu fl-investigazzjoni preżenti ġew ivvalutati fil-livell tal-proporzjon il-kbir tal-produzzjoni tal-Unjoni, abbażi ta' informazzjoni vverifikata miġbura mill-produtturi tal-Unjoni li kkooperaw. Fl-investigazzjoni li tissemma fil-premessa 5, l-indikaturi makroekonomiċi tad-dannu bħall-produzzjoni u l-volum ta' bejgħ, kif ukoll is-sehem mis-suq, ġew ivvalutati abbażi tad-data mill-produtturi kollha tal-Unjoni. Għalhekk, il-valuri għal xi indikaturi huma differenti bejn din l-investigazzjoni u l-investigazzjoni msemmija fil-premessa 5.

2. Konsum tal-Unjoni

(99) Il-konsum tal-Unjoni ġie stabbilit abbażi tal-volumi ta' bejgħ tal-industrija tal-Unjoni fis-suq tal-Unjoni, tal-volumi tal-importazzjonijiet minn pajjiżi terzi lejn l-Unjoni bbażati fuq il-bażi ta' data 14(6), tal-importazzjonijiet Ċiniżi bbażati fuq il-bażi ta' data 14(6) u, tal-volum ta' bejgħ ta' produtturi oħra tal-Unjoni, ibbażat fuq l-informazzjoni prodotta fit-talba għal rieżami tal-iskadenza.

(100) Bejn l-2013 u l-PIR, il-konsum tal-Unjoni naqas bi 11 %. Id-domanda naqset b'10 % bejn l-2013 u l-2014 u wara dan baqgħet fil-livell tal-2014. Fil-prinċipju, id-domanda għall-prodott taħt rieżami tiddependi fuq elementi esterni, bħall-kundizzjonijiet klimatiċi li jaffettwaw il-konsum tal-prodott li qed jiġi rieżaminat fis-settur tal-inbid. Fis-settur tal-kostruzzjoni il-konsum jista' jvarja skont il-volum tal-prodott tal-kostruzzjoni inġenerali, iżda wkoll minħabba l-użu ta' prodotti ta' sostituzzjoni. Tabella 1 Konsum tal-Unjoni 2013 2014 2015 PIR Konsum totali (tunnellati) 25 455 22 931 23 767 22 610 Indiċi (2013 = 100) 100 90 93 89 Sors: It-talba għal rieżami tal-iskadenza, il-bażi ta' data 14(6), it-tweġibiet ivverifikati għall-kwestjonarju.

3. Volum, sehem mis-suq u prezzijiet tal-importazzjonijiet miċ-Ċina

3.1. Volum u sehem mis-suq

(i) L-importazzjonijiet kollha miċ-Ċina

(101) Sabiex tivvaluta s-sitwazzjoni ġenerali fis-suq tal-Unjoni, il-Kummissjoni għamlet stima wkoll tal-volum tal-importazzjonijiet kollha tal-prodott taħt rieżami (jiġifieri inklużi l-importazzjonijiet mingħand il-kumpanija li mhijiex soġġetta għall-miżuri, Hangzhou Bioking). Instab li l-volum tal-importazzjonijiet kollha miċ-Ċina lejn l-Unjoni tal-prodott ikkonċernat żdied b'47 % matul il-perjodu taħt kunsiderazzjoni. Dan naqas minn [9 000–11 000] tunnellata fl-2013 għal [5 000–6 000] tunnellata fil-PIR, li jikkorripondu għal sehem mis-suq ta' [20–30] %. Minħabba l-fatt li produttur esportatur wieħed biss ma kienx suġġett għall-miżuri, iċ-ċifri totali u anke dawk relatati mal-esportaturi suġġetti għall-miżuri jridu jiġu ppreżentati bħala firxiet ta' ċifri jew indiċijiet għal raġunijiet ta' kunfidenzjalità. Tabella 2 Volum tal-importazzjonijiet u s-sehem mis-suq tal-importazzjonijiet kollha miċ-Ċina 2013 2014 2015 PIR Volum tal-importazzjonijiet kollha miċ-Ċina (tunnellati) [9 000 –11 000 ] [8 000 –9 000 ] [6 000 –8 000 ] [5 000 –6 000 ] Indiċi (2013 = 100) 100 82 65 53 Sehem mis-suq tal-importazzjonijiet kollha miċ-Ċina (%) [40–50] [30–40] [25–35] [20–30] Indiċi (2013 = 100) 100 91 70 60 Sors: il-bażi ta' data 14(6).

(ii) Importazzjonijiet miċ-Ċina suġġetti għall-miżuri

(102) B'mod simili, il-volum tal-importazzjonijiet mingħand il-produtturi esportaturi Ċiniżi li kienu suġġetti għall-miżuri antidumping naqas b'49 % għal [1 600–1 900] tunnellata waqt il-PIR, li jikkorrispondi għal sehem mis-suq ta' [7–10] %, inqas mill-[11–14] % fil-bidu tal-perjodu taħt kunsiderazzjoni. Tabella 3 Volum tal-importazzjonijiet u s-sehem mis-suq tal-importazzjonijiet Ċiniżi suġġetti għall-miżuri 2013 2014 2015 PIR Volum tal-importazzjonijiet miċ-Ċina suġġetti għall-miżuri (tunnellati) [3 100 –3700] [2 300 –2 800 ] [1 900 –2 300 ] [1 600 –1 900 ] Indiċi (2013 = 100) 100 82 66 51 Sehem mis-suq tal-importazzjonijiet miċ-Ċina suġġetti għall-miżuri (%) [11–14] [10–13] [8–11] [7–10] Indiċi (2013 = 100) 100 91 70 58 Sors: il-bażi ta' data 14(6).

(iii) Importazzjonijiet miċ-Ċina li mhumiex suġġetti għall-miżuri

(103) Matul il-perjodu taħt kunsiderazzjoni, il-volum tal-importazzjonijiet miċ-Ċina lejn l-Unjoni li mhumiex suġġetti għall-miżuri żviluppa kif ġej: Tabella 4 Volum tal-importazzjonijiet u sehem mis-suq tal-importazzjonijiet miċ-Ċina li mhumiex suġġetti għall-miżuri 2013 2014 2015 PIR Volum tal-importazzjonijiet miċ-Ċina li mhumiex suġġetti għall-miżuri (tunnellati) [7 000 –8 000 ] [6 000 –7 000 ] [4 000 –5 000 ] [3 000 –4 000 ] Volum tal-importazzjonijiet Indiċi (2013 = 100) 100 82 65 54 Sehem mis-suq tal-importazzjonijiet miċ-Ċina li mhumiex suġġetti għall-miżuri (%) [25–35] [20–30] [20–30] [10–20] Sehem mis-suq Indiċi (2013 = 100) 100 91 70 60 Sors: il-bażi ta' data 14(6).

(104) Il-volum tal-importazzjonijiet mir-RPĊ li mhumiex suġġetti għall-miżuri jirrappreżenta l-akbar parti mill-importazzjonijiet Ċiniżi. Dan naqas b'46 % matul il-perjodu taħt kunsiderazzjoni, jiġifieri segwa mill-qrib ħafna x-xejra tal-importazzjonijiet suġġetti għall-miżuri. Għalhekk, is-sehem tiegħu fl-esportazzjonijiet Ċiniżi totali lejn l-Unjoni baqa' stabbli matul il-perjodu taħt kunsiderazzjoni.

3.2. Prezzijiet u twaqqigħ tal-prezz

(i) Prezzijiet u twaqqigħ tal-prezz tal-importazzjonijiet suġġetti għall-miżuri

(105) It-tabella li ġejja turi l-iżvilupp tal-prezzijiet fil-fruntiera tal-UE, fuq bażi CIF, tal-importazzjonijiet miċ-Ċina suġġetti għall-miżuri. Tabella 5 Prezz medju tal-importazzjonijiet miċ-Ċina suġġetti għall-miżuri 2013 2014 2015 PIR Prezz tal-importazzjonijiet Ċiniżi suġġetti għall-miżuri (EUR/tunnellata) 2 731 2 706 2 443 1 895 Indiċi (2013 = 100) 100 99 89 69 Sors: il-bażi ta' data 14(6).

(106) Il-prezzijiet medji tal-bejgħ tal-importazzjonijiet Ċiniżi suġġetti għall-miżuri fil-livell tas-CIF laħqu EUR 1 895 kull tunnellata fil-PIR, li jikkorrispondi għal tnaqqis ta' 31 % matul il-perjodu taħt kunsiderazzjoni.

(107) Twaqqigħ tal-prezz matul il-perjodu ta' investigazzjoni tar-rieżami, permezz ta' tqabbil bejn (a) il-prezz tal-bejgħ medju pponderat tal-produtturi tal-Unjoni li kkooperaw, li huma żammew lil konsumaturi mhux relatati fis-suq tal-Unjoni, aġġustat għal livell ex works u (b) il-prezz medju tal-importazzjonijiet suġġetti għall-miżuri mill-pajjiż ikkonċernat għall-ewwel klijent indipendenti fis-suq tal-Unjoni, stabbilit fuq il-bażi CIF abbażi tal-bażi ta' data 14(6), u biż-żieda tad-dazji doganali, id-dazji antidumping u l-ispejjeż ta' wara l-importazzjoni.

(108) Kif jissemma fil-premessa 27, fin-nuqqas ta' kooperazzjoni mill-produtturi esportaturi Ċiniżi, ma setgħux jiġu ddeterminati t-tipi ta' prodotti esportati miċ-Ċina. Għalhekk, ma kienx possibbli tqabbil fuq il-bażi tat-tip. Ir-riżultat tat-tqabbil ġie espress bħala perċentwal tal-fatturat tal-produtturi tal-Unjoni li kkooperaw matul il-perjodu ta' investigazzjoni tar-rieżami. Dan wera marġni medju pponderat ta' twaqqigħ tal-prezz ta' 19 %.

(ii) Prezzijiet ta' importazzjonijiet li mhumiex suġġetti għall-miżuri

(109) Matul il-perjodu taħt kunsiderazzjoni, il-prezzijiet tal-importazzjonijiet mir-RPĊ li mhumiex suġġetti għall-miżuri tal-prodott taħt rieżami naqsu b'34 %. Matul il-perjodu taħt kunsiderazzjoni, il-prezzijiet tal-importazzjonijiet li mhumiex suġġetti għall-miżuri kienu kemmxejn ogħla jew inkella fl-istess livell tal-prezzijiet tal-importazzjonijiet li huma l-oġġett ta' dumping (28). Matul il-perjodu sħiħ meqjus, il-prezzijiet tal-importazzjonijiet li mhumiex suġġetti għall-miżuri kienu aktar baxxi mill-prezzijiet tal-industrija tal-Unjoni. Tabella 6 Prezzijiet tal-importazzjonijiet miċ-Ċina li mhumiex suġġetti għall-miżuri 2013 2014 2015 PIR Prezz tal-importazzjonijiet Ċiniżi suġġetti għal dazju żero (EUR/tunnellata) [2 900 –3 100 ] [2 800 –3 000 ] [2 300 –2 500 ] [1 900 –2 100 ] Indiċi (2013 = 100) 100 94 79 66 Sors: il-bażi ta' data 14(6).

4. Importazzjonijiet minn pajjiżi terzi oħra

(110) It-tabella li ġejja turi l-iżvilupp tal-importazzjonijiet minn pajjiżi terzi matul il-perjodu, meqjusa f'termini tal-volum u tas-sehem mis-suq, kif ukoll il-prezz medju ta' dawn l-importazzjonijiet. Tabella 7 Importazzjonijiet minn pajjiżi terzi għajr iċ-Ċina 2013 2014 2015 PIR Volum tal-importazzjonijiet minn pajjiżi terzi (tunnellati) 250 139 20 4 Indiċi (2013 = 100) 100 56 8 2 Sehem mis-suq tal-importazzjonijiet minn pajjiżi terzi (%) 1 1 0 0 Indiċi (2013 = 100) 100 62 9 2 Prezz tal-importazzjonijiet (EUR/tunnellata) 3 307 2 931 Mhux applikabbli Mhux applikabbli Sors: il-bażi ta' data 14(6).

(111) L-importazzjonijiet minn pajjiżi terzi kienu f'livelli baxxi ħafna u prattikament waqfu matul il-PIR. Huma naqsu minn 250 tunnellata fl-2013 għal prattikament żero fil-PIR. Il-prezzijiet ta' dawn l-importazzjonijiet kienu ogħla minn dawk tal-importazzjonijiet miċ-Ċina. Dawn kienu taħt il-livell medju tal-prezzijiet tal-industrija tal-Unjoni fl-2013 u fl-2014. Fl-2015, il-kwantità importata kienet baxxa ħafna (disa' tunnellati), u fil-PIR kienet prattikament żero. Għalhekk, il-prezzijiet medji li rriżultaw għal dawn is-snin ma tqisux bħala rappreżentattivi jew sinifikanti. Fi kwalunkwe każ, l-esportazzjonijiet minn pajjiżi terzi kienu marġinali, billi matul il-perjodu sħiħ meqjus huma rrappreżentaw biss sehem mis-suq ta' 1 % jew inqas.

5. Is-sitwazzjoni ekonomika tal-industrija tal-Unjoni

(112) Skont l-Artikolu 3(5) tar-Regolament bażiku, il-Kummissjoni eżaminat il-fatturi u l-indiċi ekonomiċi rilevanti kollha li jaffettwaw l-istat tal-industrija tal-Unjoni.

(113) Kif stabbilit fil-premessi 94, din il-valutazzjoni kienet ibbażata fuq proporzjon kbir tal-produzzjoni tal-Unjoni, abbażi tad-data pprovduta mill-produtturi tal-Unjoni li kkooperaw.

6. Produzzjoni

(114) Kumplessivament, il-produzzjoni tal-Unjoni żdiedet bi 22 % bejn l-2013 u l-PIR. Din baqgħet stabbli bejn l-2013 u l-2014, żdiedet b'10 punti perċentwali bejn l-2014 u l-2015, u bi 11 % oħra bejn l-2015 u l-PIR. Billi l-ispiża tal-produzzjoni tal-prodott taħt rieżami prinċipalment tiddependi fuq il-prezz tal-materja prima li huwa suġġett għal varjazzjonijiet staġjonali, il-livelli ogħla ta' produzzjoni ma kellhom ebda korrelazzjoni osservabbli mal-ispejjeż totali tal-produzzjoni jew mal-profittabbiltà ġenerali tal-industrija tal-Unjoni. Tabella 8 Volum tal-produzzjoni 2013 2014 2015 PIR Volum tal-produzzjoni (tunnellati) 15 432 15 580 17 055 18 900 Indiċi (2013 = 100) 100 101 111 122 Sors: It-tweġibiet għall-kwestjonarju.

7. Kapaċità tal-produzzjoni u użu tal-kapaċità

(115) Il-kapaċità tal-produzzjoni tal-industrija tal-Unjoni żdiedet b'6 % matul il-perjodu taħt kunsiderazzjoni. Din iż-żieda kienet prinċipalment attribwibbli għal investiment li sar minn produttur wieħed tal-Unjoni fl-2015.

(116) L-użu tal-kapaċità żdied b'mod kontinwu minn 43 % fl-2013 għal 50 % fil-PIR (jiġifieri b'seba' punti perċentwali matul il-perjodu taħt kunsiderazzjoni). Din iż-żieda fir-rata tal-utilizzazzjoni tal-kapaċità tirriżulta miż-żieda fil-volumi tal-produzzjoni, filwaqt li l-kapaċità tal-produzzjoni żdiedet b'rata aktar baxxa. Madankollu, l-użu tal-kapaċità ma kellux rwol deċiżiv fit-tnaqqis materjali fl-ispiża medja tal-produzzjoni osservata fil-perjodu taħt kunsiderazzjoni, għar-raġunijiet stipulati fil-premessa 127. Tabella 9 Kapaċità tal-produzzjoni u użu tal-kapaċità 2013 2014 2015 PIR Kapaċità tal-produzzjoni (tunnellati) 35 604 35 604 36 804 37 590 Indiċi (2013 = 100) 100 100 103 106 Użu tal-kapaċità (%) 43 44 46 50 Indiċi (2013 = 100) 100 101 107 116 Sors: It-tweġibiet għall-kwestjonarju.

8. Volum ta' bejgħ

(117) Il-volum totali ta' bejgħ tal-industrija tal-Unjoni lil konsumaturi mhux relatati fis-suq tal-UE naqas bi 33 % fil-perjodu taħt kunsiderazzjoni. Iż-żieda l-aktar evidenti seħħet bejn l-2014 u l-2015, meta dan żdied b'43 %. Bejn l-2015 u l-PIR, ix-xejra nbidlet u l-volumi ta' bejgħ naqsu bi 11 %. Tabella 10 Volum ta' bejgħ tal-industrija tal-Unjoni 2013 2014 2015 PIR Bejgħ lil partijiet mhux relatati fl-Unjoni (tunnellati) 6 984 7 265 10 367 9 273 Indiċi (2013 = 100) 100 104 148 133 Sors: It-tweġibiet għall-kwestjonarju.

(118) Il-volum ta' bejgħ ukoll ġie stabbilit għall-produtturi kollha tal-Unjoni abbażi tal-volumi ta' bejgħ reali tal-industrija tal-Unjoni, stabbiliti bħal hawn fuq fil-premessa 96 u, għall-produtturi l-oħra tal-Unjoni abbażi tal-informazzjoni prodotta fit-talba għal rieżami tal-iskadenza (29). Tabella 11 Volum totali ta' bejgħ tal-produtturi kollha tal-Unjoni 2013 2014 2015 PIR Bejgħ lil partijiet mhux relatati fl-Unjoni (tunnellati) [13 500 –15 500 ] [12 500 –15 000 ] [15 000 –17 000 ] [16 500 –17 500 ] Indiċi (2013 = 100) 100 [90–100] [110–120] [115–125] Sors: It-tweġibiet għall-kwestjonarju, it-talba għal rieżami tal-iskadenza.

(119) Iż-żieda fil-bejgħ totali kienet inqas evidenti miż-żieda fil-volum ta' bejgħ mill-industrija tal-Unjoni. Il-volum ta' bejgħ stabbilit fuq din il-bażi naqas, meta mqabbel mal-investigazzjoni dwar ir-rieżami preċedenti tal-iskadenza li tissemma fil-premessa 3. Għalhekk, bejn l-2010 (li kien il-PIR tal-investigazzjoni dwar ir-rieżami preċedenti tal-iskadenza) u l-2013, il-volumi ta' bejgħ naqsu b'[25–35] %, minn 20 623 tunnellata fl-2010 għal [13 500–15 500] tunnellata fl-2013. Għalhekk, minkejja ż-żieda fil-volum ta' bejgħ osservata matul il-perjodu taħt kunsiderazzjoni tal-investigazzjoni preżenti, il-volumi ta' bejgħ fil-PIR baqgħu taħt il-volumi ta' bejgħ medji matul l-investigazzjoni ta' rieżami preċedenti.

9. Sehem mis-suq

(120) Matul il-perjodu taħt kunsiderazzjoni, l-industrija tal-Unjoni żiedet is-sehem mis-suq tagħa b'14-il punt perċentwali, jiġifieri dan żdied minn 29 % fl-2013 għal 43 % fil-PIR. Din iż-żieda tirrifletti l-fatt li minkejja tnaqqis fil-konsum, il-bejgħ tal-industrija tal-Unjoni żdied fil-perjodu taħt kunsiderazzjoni. Tabella 12 Sehem mis-suq tal-industrija tal-Unjoni 2013 2014 2015 PIR Sehem mis-suq (%) 27 32 44 41 Indiċi (2013 = 100) 100 115 152 146 Sors: It-tweġibiet għall-kwestjonarju, it-talba għal rieżami tal-iskadenza u l-bażi ta' data 14(6).

(121) Iż-żieda fis-sehem mis-suq tal-produtturi kollha tal-Unjoni kienet inqas evidenti miż-żieda fis-sehem mis-suq tal-industrija tal-Unjoni. Matul il-perjodu taħt kunsiderazzjoni, is-sehem mis-suq tal-produtturi kollha tal-Unjoni żdied bi 32 % minn [50–60] % għal [70–80] %. Tabella 13 Sehem mis-suq tal-produtturi kollha tal-Unjoni 2013 2014 2015 PIR Sehem mis-suq tal-produtturi tal-Unjoni (%) [50–60] [60–70] [65–75] 70–80] Sehem mis-suq tal-produtturi kollha tal-Unjoni Indiċi (2013 = 100) 100 107 124 132 Sors: It-tweġibiet għall-kwestjonarju, it-talba għal rieżami tal-iskadenza u l-bażi ta' data 14(6).

10. Tkabbir

(122) Bejn l-2013 u l-PIR, filwaqt li l-konsum tal-Unjoni naqas bi 11 %, il-volum ta' bejgħ mill-industrija tal-Unjoni fis-suq tal-Unjoni żdied u s-sehem tagħha mis-suq żdied b'14-il punt perċentwali.

11. Impjieg

(123) Il-livell ta' impjieg tal-industrija tal-Unjoni wera żieda ta' 9 % bejn l-2013 u l-2015, u baqa' prattikament stabbli fil-PIR, li parzjalment jirrifletti ż-żieda fil-produzzjoni u fil-kapaċità tal-produzzjoni. Tabella 14 Impjieg 2013 2014 2015 PIR Impjieg (persuni) 153 154 167 167 Indiċi (2013 = 100) 100 101 109 109 Sors: It-tweġibiet għall-kwestjonarju.

12. Produttività

(124) Il-produttività tal-industrija tal-Unjoni, imkejla bħala output (tunnellati) għal kull persuna impjegata, għal kull sena, żdiedet bi 12 % fil-perjodu taħt kunsiderazzjoni. Dan jirrifletti ż-żieda ogħla fil-produzzjoni (bi 22 %), meta mqabbel maż-żieda fl-impjieg (b'10 %). Tabella 15 Produttività 2013 2014 2015 PIR Produttività (tunnellati għal kull impjegat) 101 101 102 113 Indiċi (2013 = 100) 100 100 101 112 Sors: It-tweġibiet għall-kwestjonarju.

13. Kobor tal-marġini tad-dumping u rkupru mill-effetti tad-dumping fil-passat

(125) F'din l-investigazzjoni nstab livell ta' dumping sostanzjali. Għalkemm l-industrija tal-Unjoni wriet żvilupp pożittiv dwar il-volumi ta' bejgħ u l-ishma tas-suq matul il-perjodu taħt kunsiderazzjoni, l-indikaturi finanzjarji, kif stabbilit fil-premessi 126 sa 137 ddeterjoraw. Għalhekk, ġie kkunsidrat li l-industrija tal-Unjoni għadha ma rkupratx għalkollox mill-effetti tal-importazzjonijiet oġġett ta' dumping. Ta' min ifakkar li fl-investigazzjoni oriġinali nstabu marġnijiet tad-dumping ta' 4,7 % u 10,1 % għaż-żewġ produtturi esportaturi Ċiniżi li ngħataw rati ta' dazju individwali. Il-marġni tad-dumping tal-kumpaniji l-oħrajn kollha ġie stabbilit bħala 34,9 %. Barra minn hekk, kif jissemma fil-premessi 74 sa 93 hawn fuq, il-probabbiltà tal-kontinwazzjoni tad-dumping ġiet stabbilita prinċipalment abbażi tal-kapaċità eċċessiva disponibbli tal-produzzjoni fiċ-Ċina, tal-imġiba tal-prezz tal-esportaturi Ċiniżi fis-swieq, u tal-attraenza tas-suq tal-Unjoni. Għalhekk, huwa meqjus li l-industrija tal-Unjoni għadha vulnerabbli għall-effett dannuż ta' kwalunkwe importazzjoni li hija l-oġġett ta' dumping fis-suq tal-Unjoni.

14. Prezzijiet u fatturi li jaffettwaw il-prezzijiet

(126) Il-prezzijiet medji tal-bejgħ tal-industrija tal-Unjoni fis-suq tal-Unjoni lil konsumaturi mhux relatati naqsu b'47 % bejn l-2013 u l-2015, u baqgħu f'dak il-livell matul il-PIR. F'termini assoluti, il-prezzijiet tal-bejgħ naqsu minn EUR 5 239/tunnellata fl-2013 għal EUR 2 761/tunnellata fil-PIR.

(127) Id-disponibbiltà tat-tartrat tal-kalċju, li jiġi prodott mill-karfa tal-inbid u li jirrappreżenta l-biċċa l-kbira tal-ispejjeż totali tal-manifattura tal-AT, tvarja skont il-kwalità tal-ħsad tal-għeneb għall-inbid. Għalhekk, il-kundizzjonijiet klimatiċi tajbin jew ħżiena jkollhom effett fuq il-forniment ġenerali tat-tartrat tal-kalċju u fuq il-prezzijiet tal-bejgħ tiegħu, li min-naħa tagħhom għandhom impatt fuq il-prezzijiet annwali medji tal-bejgħ. Għalhekk, il-prezzijiet tal-Unjoni osservati fl-2013 kienu eċċezzjonalment għoljin, meta jitqiesu x-xejriet fit-tul. Barra minn hekk, is-snin mill-2014 sal-PIR raw ħsad aħjar tal-inbid fl-Unjoni, u l-prezzijiet annwali medji tal-bejgħ kienu aktar baxxi. Ta' min jinnota wkoll li kif jissemma fil-premessa 100, il-kundizzjonijiet klimatiċi/relatati mal-ħsad għandhom rwol mhux biss fil-forniment tat-tartrat tal-kalċju, iżda wkoll fid-domanda tal-prodott taħt rieżami fl-industrija tal-produzzjoni tal-inbid. B'hekk hemm element ta' varjabilità ta' prezzijiet u kost tal-produzzjoni tal-aċidu tartariku li kien ukoll osservat matul il-perjodu taħt kunsiderazzjoni.

(128) It-tnaqqis fil-prezz unitarju medju tal-bejgħ (47 % matul il-perjodu taħt kunsiderazzjoni) kien aktar rapidu u anke aktar evidenti mit-tnaqqis fl-ispiża tal-produzzjoni matul l-istess perjodu (44 % matul il-perjodu taħt kunsiderazzjoni). Konsegwentement, l-ispiża medja tal-produzzjoni qabżet il-prezz unitarju medju tal-bejgħ fl-2014 u fl-2015, b'effett negattiv fuq il-profittabbiltà kif jidher fit-Tabella 16 hawn taħt. Tabella 16 Prezzijiet medji tal-bejgħ u kost unitarju 2013 2014 2015 PIR Prezz medju tal-bejgħ fis-suq tal-UE (EUR/tunnellata) 5 239 3 490 2 768 2 761 Indiċi (2013 = 100) 100 67 53 53 Kost unitarju tal-produzzjoni 4 865 3 534 2 880 2 738 Indiċi (2013 = 100) 100 73 59 56 Sors: It-tweġibiet għall-kwestjonarju.

15. Kostijiet lavorattivi

(129) Il-kostijiet lavorattivi medji tal-industrija tal-Unjoni żviluppaw kif ġej matul il-perjodu taħt kunsiderazzjoni: Tabella 17 Kost lavorattiv medju għal kull impjegat 2013 2014 2015 PIR Kostijiet lavorattivi medji għal kull impjegat (EUR) 44 705 43 685 42 999 42 847 Indiċi (2013 = 100) 100 98 96 96 Sors: It-tweġibiet għall-kwestjonarju.

(130) Matul il-perjodu taħt kunsiderazzjoni, il-kostijiet lavorattivi medji tal-industrija tal-Unjoni għal kull impjegat naqsu b'4 %.

16. Inventarji

(131) Kumplessivament, il-volum tal-istokk baqa' stabbli matul il-perjodu taħt kunsiderazzjoni. Dan żdied b'10 % mill-2013 sal-2014, u naqas ħafna, b'60 %, fl-2015. Dan kien dovut għall-fatt li l-volum ta' bejgħ tal-industrija tal-Unjoni żdied b'rata aktar mgħaġġla mill-volum tal-produzzjoni f'dik is-sena, kif deskritt fil-premessi 114 sa 119. Madankollu, bejn l-2015 u l-PIR, il-volum tal-istokk reġa' lura għal-livelli tal-2013, hekk kif il-volum tal-produzzjoni laħħaq mal-volumi akbar ta' bejgħ. Tabella 18 Inventarji 2013 2014 2015 PIR Stokk fl-għeluq (tunnellati) 2 436 2 683 1 070 2 424 Indiċi (2013 = 100) 100 110 44 100 Sors: It-tweġibiet għall-kwestjonarju.

17. Il-profittabbiltà, il-fluss tal-flus, l-investimenti, ir-redditu fuq l-investimenti u l-kapaċità li jiġi ġġenerat kapital

(132) Il-profittabbiltà, il-fluss tal-flus, l-investimenti u r-redditu fuq l-investimenti tal-industrija tal-Unjoni żviluppaw kif ġej matul il-perjodu taħt kunsiderazzjoni: Tabella 19 Il-profittabbiltà, il-fluss tal-flus, l-investimenti u r-redditu fuq l-investimenti 2013 2014 2015 PIR Profittabbiltà tal-bejgħ fl-Unjoni lil klijenti mhux relatati (% tal-fatturat mill-bejgħ) (%) 7,1 – 1,2 – 4,0 0,8 Indiċi (2013 = 100) 100 – 18 – 56 12 Fluss tal-flus (EUR) 6 292 920 1 624 457 – 619 997 154 944 Indiċi (2013 = 100) 100 26 – 10 2 Investimenti (EUR) 901 901 906 141 4 405 499 2 099 201 Indiċi (2013 = 100) 100 100 488 233 Redditu fuq l-investimenti (%) 2,9 – 0,3 – 0,3 0,1 Indiċi (2013 = 100) 100 – 12 – 9 3 Sors: It-tweġibiet għall-kwestjonarju.

(133) Il-profittabilità tal-industrija tal-Unjoni kienet stabbilita billi l-profitt nett qabel it-taxxa tal-bejgħ tal-prodott simili lil klijenti mhux relatati fl-Unjoni ġie espress bħala perċentwal tal-fatturat ta' dak il-bejgħ. Matul il-perjodu taħt kunsiderazzjoni, il-profittabbiltà tal-bejgħ tal-prodott simili mill-industrija tal-Unjoni lil konsumaturi mhux relatati fis-suq tal-Unjoni naqset minn 7,1 % għal kważi żero (0,8 %), li jikkorrispondi għal tnaqqis globali ta' 88 %. Dan huwa konsistenti mal-fatt li l-prezzijiet tal-bejgħ naqsu aktar malajr mill-ispiża tal-produzzjoni. Għalhekk, il-profittabbiltà naqset bl-aktar mod sinifikanti bejn l-2013 u l-2014, meta l-industrija tal-Unjoni għamlet telf ta' – 1,2 %. It-telf żdied fl-2015, meta laħaq – 4,0 %. Matul il-PIR, il-profittabbiltà reġgħet żdiedet u laħqet livelli kemmxejn pożittivi. Dan l-iżvilupp pożittiv jikkorrelata maż-żidiet fil-produzzjoni, fir-rata ta' użu tal-kapaċità u fil-produttività, li kkontribwixxew għat-tnaqqis tal-ispiża tal-produzzjoni għal kull tunnellata. Filwaqt li l-prezzijiet medji tal-bejgħ baqgħu kostanti, dan għen biex titjieb il-profittabbiltà bejn l-2015 u l-PIR. Matul il-perjodu sħiħ meqjus, il-profittabbiltà kienet inqas mill-profitt immirat ta' 8 % għal din l-industrija.

(134) Il-fluss tal-flus nett huwa l-kapaċità tal-produtturi tal-Unjoni li jiffinanzjaw l-attivitajiet tagħhom huma stess. F'konformità mal-profittabbiltà ddeterjorata, il-fluss tal-flus naqas bi 98 % matul il-perjodu taħt kunsiderazzjoni: huwa naqas b'75 % fl-2014 u sar negattiv fl-2015. Matul il-PIR, kien biss marġinalment ogħla minn żero.

(135) L-investimenti tal-industrija tal-Unjoni fil-produzzjoni tal-prodott simili żdiedu b'133 %, kumplessivament, matul il-perjodu taħt kunsiderazzjoni. Dan huwa dovut għal xi investimenti kbar, speċjalment matul l-2015 u l-PIR. Madankollu, dawn l-investimenti saru minn xi ftit kumpaniji biss. L-akbar investiment individwali, li rrappreżenta aktar minn 50 % tal-investimenti totali li saru fl-2015, kien marbut mar-rilokazzjoni tal-attivitajiet.

(136) Ir-redditu fuq l-investiment huwa l-profitt f'perċentwal tal-valur kontabilistiku nett tal-investimenti. F'konsistenza mal-profittabbiltà mnaqqsa, dan sar negattiv fl-2014 u fl-2015, u matul il-PIR kien jinsab f'livell ta' 0,1 % biss. Ir-redditu globali fuq l-investimenti kien dgħajjef matul il-perjodu sħiħ meqjus.

(137) Id-dgħufija tal-fluss tal-flus naqqset il-kapaċità tal-industrija tal-Unjoni li takkwista l-kapital permezz ta' fondi ġġenerati internament. Konsegwentement, il-kapaċità li jiġi ġġenerat il-kapital kienet iddeterjorat minn meta sar ir-rieżami preċedenti tal-iskadenza. Madankollu, ma kien hemm ebda indikazzjoni li dan kellu impatt fuq il-kapaċità li jitkomplew l-attivitajiet ta' negozju jew li jsiru xi investimenti.

18. Konklużjoni dwar id-dannu

(138) Indikaturi tad-dannu bħall-produzzjoni, il-volum ta' bejgħ u s-sehem mis-suq urew xejriet pożittivi matul il-perjodu taħt kunsiderazzjoni. Madankollu, dawn ix-xejriet ma kellhomx impatt pożittiv fuq is-sitwazzjoni finanzjarja ġenerali tal-industrija tal-Unjoni. Għall-kuntrarju, il-profittabbiltà tal-industrija tal-Unjoni wriet xejra negattiva qawwija matul il-perjodu taħt kunsiderazzjoni, u l-industrija saħansitra kienet qed tagħmel it-telf fl-2014 u fl-2015. Matul il-PIR, l-industrija tal-Unjoni kienet tinsab biss ftit aħjar mill-punt ta' ekwilibriju. Barra minn hekk, indikaturi finanzjarji oħra bħall-fluss tal-flus u r-redditu fuq l-investimenti ddeterjoraw ukoll, u wrew valuri negattivi matul il-perjodu taħt kunsiderazzjoni.

(139) Kif jissemma fil-premessa 2, id-dazji antidumping attwali kienu stabbiliti fuq importazzjonijiet ta' aċidu tartariku mir-RPĊ, minbarra minn Hangzhou Bioking. Madankollu, l-industrija tal-Unjoni ġarrbet l-effetti tal-importazzjonijiet li kienu l-oġġett ta' dumping mir-RPĊ. B'mod partikolari, kien hemm pressjoni sinifikanti fuq il-prezz mill-importazzjonijiet li kienu l-oġġett ta' dumping u li waqqgħu l-prezzijiet tal-industrija tal-Unjoni b'19 %, minkejja d-dazji antidumping stabbiliti. Minħabba din il-pressjoni fuq il-prezzijiet, l-industrija tal-Unjoni ma setgħetx iżżomm il-prezzijiet tagħha ogħla mill-ispiża tal-produzzjoni. Dan kellu impatt negattiv fuq is-sitwazzjoni tal-industrija tal-Unjoni, kif muri mit-tnaqqis fil-prezzijiet tal-bejgħ u l-profittabbiltà, kif ukoll minn indikaturi oħra ta' dannu finanzjarju. Għalhekk, minkejja ż-żieda fil-volum ta' bejgħ u fis-sehem mis-suq tal-industrija tal-Unjoni, il-profittabbiltà ddeterjorat matul il-perjodu taħt kunsiderazzjoni (għalkemm reġgħet żdiedet fil-PIR, hija laħqet biss livelli kemmxejn ogħla mill-punt ta' ekwilibriju), bħalma seħħ ukoll għall-fluss tal-flus u għar-redditu fuq l-investimenti. Abbażi ta' dan, kien stabbilit li l-miżuri eżistenti ma kinux qed jiksbu l-effetti intenzjonati kompletament, u li l-industrija tal-Unjoni għadha vulnerabbli għall-effetti dannużi tal-importazzjonijiet li huma l-oġġett ta' dumping fis-suq tal-Unjoni.

(140) Wara d-divulgazzjoni, produttur esportatur Ċiniż wieħed ressaq id-diversi pretensjonijiet fir-rigward tal-analiżi tal-ħsara:

(141) L-ewwel nett, din il-parti qieset li ċerti indikaturi ta' ħsara ma kinux affidabbli minħabba differenzi bejn l-indikaturi f'din l-investigazzjoni u fl-investigazzjoni msemmija fil-premessa 5. Din il-parti rreferiet b'mod partikolari għall-konsum tal-Unjoni, l-inventarji u l-profittabilità tal-industrija tal-Unjoni. Hija ddikjarat li l-Kummissjoni ma kenitx spjegat biżżejjed dawn id-differenzi u allegat li l-użu ta' sett ta' data differenti kien iwassal għal konklużjonijiet differenti dwar id-dannu.

(142) F'dan ir-rigward, huwa nnutat li r-raġuni għad-differenzi fid-data hija mniżżla fil-premessi minn 94 sa 98. Għalhekk, fl-investigazzjoni msemmija fil-premessa 5, l-indikaturi ta' dannu makroekonomiku bħall-produzzjoni u l-volum tal-bejgħ kif ukoll is-sehem mis-suq kienu vvalutati abbażi ta' data mingħand il-produtturi kollha tal-Unjoni filwaqt li din l-investigazzjoni evalwat dawn l-indikaturi abbażi ta' proporzjon kbir tal-industrija tal-Unjoni. Għalhekk, il-valuri ta' ċerti indikaturi huma differenti bejn dawn l-investigazzjonijiet. Din il-parti ma pprovdietx elementi addizzjonali sabiex tappoġġa l-pretensjoni tagħha. Għaldaqstant, din il-pretensjoni hija rifjutata.

(143) It-tieni nett, l-istess parti ddikjarat li ċerti indikaturi bħall-volum tal-bejgħ, is-sehem mis-suq, il-volum tal-produzzjoni, il-kapaċità u l-użu tal-produzzjoni, l-impjiegi, il-produttività, il-kost tax-xogħol, il-fluss tal-flus u l-investimenti kienu wrew xejriet pożittivi. Għalhekk, ma setax ikun konkluż li l-industrija tal-Unjoni kienet ġarrbet dannu materjali. F'dan ir-rigward, l-ewwel nett, il-Kummissjoni ma sabitx li l-industrija tal-Unjoni ġarrbet dannu materjali, iżda sempliċement ikkunsidrat li hija baqgħet vulnerabbli għall-effetti ta' ħsara ta' importazzjonijiet oġġett ta' dumping fis-suq tal-Unjoni, u, min-naħa l-oħra, kif intqal fil-premessa 138, ix-xejriet pożittivi f'ċerti indikaturi ma kellhomx impatt pożittiv fuq is-sitwazzjoni finanzjarja ġenerali tal-industrija tal-Unjoni. Għaldaqstant, din il-pretensjoni hija rifjutata.

(144) It-tielet nett, ġie ddikjarat li l-ħsara ma setgħetx kienet ikkawżata mill-importazzjonijiet soġġetti għal miżuri. Parti waħda ddikjarat li fatturi oħra possibbli li allegatament qegħdin jikkawżaw ħsara lill-industrija tal-Unjoni kienu t-tnaqqis fil-konsum u l-investimenti magħmula mill-industrija tal-Unjoni. Din il-parti ddikjarat ukoll li kellha ssir analiżi separata għal aċidu tartariku naturali miksub minn produzzjoni fuq naħa waħda u aċidu tartariku miksub minn produzzjoni sintetika fuq in-naħa l-oħra. F'dan ir-rigward, ta' min jinnota li l-investigazzjoni ma wrietx li l-industrija tal-Unjoni ġarrbet dannu materjali. Għalhekk, il-Kummissjoni kkunsidrat biss li din kienet għadha vulnerabbli għall-effett dannuż ta' importazzjonijiet li huma l-oġġett ta' dumping fis-suq tal-Unjoni. Għaldaqstant, il-Kummissjoni analizzat jekk kienx hemm probabbiltà ta' rikorrenza ta' dannu skont l-Artikolu 11(2) tar-Regolament bażiku. Għaldaqstant, il-pretensjonijiet ta' hawn fuq ġew rifjutati.

(145) Fil-qosor, l-ebda waħda minn dawn il-pretensjonijiet ma jistgħu jiddevalwaw is-sejbiet u l-konklużjonijiet kif deskritti fil-premessa 139, li huma b'dan ikkonfermati.

F. PROBABBILTÀ TA' RIKORRENZA TAD-DANNU

1. Kummenti preliminari

(146) L-investigazzjoni wriet li matul il-perjodu ta' investigazzjoni tar-rieżami, saru importazzjonijiet Ċiniżi f'livelli ta' prezzijiet li kienu l-oġġett ta' dumping u li kien probabbli li d-dumping ikompli f'każ li l-miżuri jitħallew jiskadu.

(147) Matul il-perjodu taħt kunsiderazzjoni, l-industrija tal-Unjoni kienet f'sitwazzjoni vulnerabbli, u kienet għadha esposta għall-effett dannuż tal-importazzjonijiet li kienu l-oġġett ta' dumping mir-RPĊ.

(148) Għalhekk, f'konformità mal-Artikolu 11(2) tar-Regolament bażiku, ġie vvalutat jekk ikunx hemm probabbiltà ta' rikorrenza tad-dannu f'każ li l-miżuri kontra ċ-Ċina jitħallew jiskadu f'konformità mal-Artikolu 11(2) tar-Regolament bażiku.

(149) Sabiex tiġi stabbilita l-probabbiltà ta' rikorrenza tad-dannu, ġew analizzati l-elementi li ġejjin: il-produzzjoni u l-kapaċitajiet ta' riżerva fiċ-Ċina, l-attraenza tas-suq tal-Unjoni, il-livell tal-prezz mistenni tal-importazzjonijiet Ċiniżi fis-suq tal-Unjoni, u l-impatt previst fuq l-industrija tal-Unjoni.

(150) Kif jissemma hawn fuq fil-premessi 34 u 35, fid-dawl tan-nuqqas ta' kooperazzjoni tal-produtturi esportaturi Ċiniżi, l-analiżi hawn taħt rigward is-suq domestiku Ċiniż u l-esportazzjonijiet mir-RPĊ lejn pajjiżi terżi kellha toqgħod fuq l-informazzjoni disponibbli skont l-Artikolu 18 tar-Regolament bażiku, jiġifieri informazzjoni inkluża fit-talba, il-bażi ta' data 14(6), il-bażi ta' data Ċiniż, il-bażi ta' data GTA, informazzjoni disponibbli għall-pubbliku bħal siti web korporattivi u siltiet minn pubblikazzjonijiet ta' ditti ta' informazzjoni dwar is-suq, kif ukoll data miġbura matul investigazzjonijiet preċedenti (30).

2. Produzzjoni u kapaċitajiet ta' riżerva fiċ-Ċina u l-attraenza tas-suq tal-Unjoni

(151) Il-kapaċità totali tal-produzzjoni tal-produtturi Ċiniżi suġġetti għall-miżuri kienet ta' 54 000 tunnellata, filwaqt li l-kapaċità ta' riżerva kienet tammonta għal bejn 24 000 u 28 000 tunnellata. Il-kapaċità żejda kienet bejn 6 % u 24 % ogħla mill-konsum totali tal-Unjoni matul il-PIR.

(152) Ta' min jinnota wkoll li ma hemmx limiti sinifikanti għall-volumi tal-produzzjoni għall-produtturi Ċiniżi minħabba l-metodi ta' produzzjoni sintetiċi tagħhom, mhux bħal fil-każ tal-produtturi tal-industrija tal-Unjoni li jużaw materja prima naturali, jiġifieri l-karfa tal-inbid. Għalhekk, il-kapaċità Ċiniża u l-potenzjal għal esportazzjonijiet ulterjuri mhumiex limitati għal-livelli attwali.

(153) Ġie stabbilit ukoll li l-produtturi Ċiniżi huma orjentati b'mod qawwi lejn l-esportazzjoni, u li huma kellhom potenzjal sinifikanti biex iżidu l-volumi ta' esportazzjoni tagħhom, b'mod partikolari lejn l-Unjoni, li kieku l-miżuri jitħallew jiskadu.

(154) Kif ġie stabbilit fil-premessi 89 sa 93, is-suq tal-Unjoni huwa attraenti għall-esportazzjonijiet Ċiniżi, u għalhekk hemm inċentiv qawwi biex jiżdiedu l-esportazzjonijiet lejn l-Unjoni fi kwantitajiet sostanzjali, jekk il-miżuri jitħallew jiskadu.

3. Prezzijiet tal-importazzjonijiet Ċiniżi

(155) L-importazzjonijiet Ċiniżi kienu qegħdin iwaqqgħu l-prezzijiet tal-bejgħ tal-industrija tal-Unjoni b'19 %. Bħala indikazzjoni tal-livell tal-prezz li x'aktarx li l-prodott taħt rieżami Ċiniż jiġi impurtat bih fis-suq tal-Unjoni jekk jitħassru l-miżuri, ittieħed inkunsiderazzjoni l-livell tal-prezzijiet tal-importazzjonijiet Ċiniżi lejn l-Unjoni mingħajr dazji antidumping. It-tqabbil matul il-perjodu ta' investigazzjoni tar-rieżami wera li l-prezzijiet Ċiniżi mingħajr dazji antidumping kieku jwaqqgħu il-prezzijiet tal-bejgħ tal-industrija tal-Unjoni b'medja ta' 26 %.

(156) Barra minn hekk, ġew analizzati l-livelli tal-prezzijiet li bihom il-prodott taħt rieżami ġie esportat miċ-Ċina lejn pajjiżi terzi oħrajn. Kif spjegat fil-premessi 85 sa 88 hawn fuq, il-produtturi Ċiniżi esportaw kwantitajiet sinifikanti tal-prodott taħt rieżami lejn pajjiżi terzi għajr l-Unjoni. Instab li l-prezzijiet Ċiniżi għal pajjiżi terzi oħra huma, bħala medja, inqas mill-prezzijiet tal-industrija tal-Unjoni b'madwar 26 % wkoll.

(157) Abbażi ta' dan, ġie konkluż li jekk il-miżuri jiġu rrevokati, x'aktarx li l-importazzjonijiet miċ-Ċina jeżerċitaw pressjoni saħansitra ogħla fuq il-prezzijiet tal-industrija tal-Unjoni, meta mqabbel ma' dik li huma eżerċitaw matul il-perjodu ta' investigazzjoni tar-rieżami.

4. Impatt probabbli fuq l-industrija tal-Unjoni

(158) Abbażi taċ-ċirkostanzi msemmija hawn fuq, fin-nuqqas ta' miżuri antidumping, il-produtturi esportaturi Ċiniżi jkollhom inċentiv biex iżidu b'mod sinifikanti l-volum tal-importazzjonijiet tagħhom fis-suq tal-Unjoni bi prezzijiet baxxi li jkunu oġġett ta' dumping, u eżerċitaw pressjoni 'l isfel fuq il-prezzijiet prevalenti fl-Unjoni.

(159) Żieda fil-volum tal-importazzjonijiet Ċiniżi — li x'aktarx isseħħ minħabba l-kapaċitajiet ta' riżerva disponibbli — flimkien mal-pressjoni ulterjuri mistennija fuq il-prezzijiet fin-nuqqas ta' dazji antidumping, x'aktarx li jkollha impatt negattiv sinifikanti fuq is-sitwazzjoni tal-industrija tal-Unjoni.

(160) Jekk tabilħaqq iseħħ dan ix-xenarju, mhuwiex probabbli li l-industrija tal-Unjoni tkun tista' tnaqqas il-prezzijiet tagħha mingħajr ma ġġarrab telf sinifikanti, biex tippareġġa l-prezzijiet Ċiniżi irħas fin-nuqqas tad-dazji antidumping. Tingħata indikazzjoni f'dan ir-rigward mill-fatt li matul il-perjodu taħt kunsiderazzjoni, anke f'sitwazzjoni fejn naqas il-kost tal-produzzjoni, l-industrija tal-Unjoni ma naqqsitx il-prezzijiet tal-bejgħ tagħha sal-livelli li kienu jippareġġaw il-prezzijiet tal-importazzjonijiet Ċiniżi, peress li dawn diġà kienu aktar baxxi mill-kostijiet.

(161) Barra minn hekk, f'xenarju bħal dan, jekk l-industrija tal-Unjoni żżomm il-livelli tal-prezzijiet tagħha, x'aktarx li hija titlef il-volum ta' bejgħ u s-sehem mis-suq tagħha billi probabbilment jidħlu fis-suq volumi konsiderevolment akbar ta' importazzjonijiet miċ-Ċina bi prezzijiet saħansitra aktar baxxi. Dan kieku jikkawża aktar telf lill-industrija tal-Unjoni.

5. Konklużjoni dwar il-probabbiltà ta' rikorrenza tad-dannu

(162) Abbażi ta' dan, huwa konkluż li r-revoka tal-miżuri x'aktarx li tirriżulta f'żieda fl-importazzjonijiet li jkunu l-oġġett ta' dumping li joriġinaw miċ-Ċina, u dan jirriżulta fi pressjoni 'l isfel fuq il-prezzijiet tal-industrija tal-Unjoni u s-sitwazzjoni ekonomika ta' din tal-aħħar, li diġà mhijiex sejra tajjeb, tmur għall-agħar. Għalhekk, huwa konkluż li r-revoka tal-miżuri kontra ċ-Ċina x'aktarx li tirriżulta fir-rikorrenza tad-dannu għall-industrija tal-Unjoni.

(163) Produttur esportatur wieħed iddikjara li ma kien se jkun hemm ebda probabbiltà ta' rikorrenza tad-dannu jekk id-dazji antidumping jiġu rivokati. B'appoġġ għal din id-dikjarazzjoni, ġie sostnut li l-pressjoni tal-prezzijiet fl-Unjoni hija mmexxija mill-industrija tal-Unjoni u li l-produtturi esportaturi Ċiniżi ma naqqsux il-prezzijiet tal-bejgħ tagħhom b'konformità mat-tnaqqis fil-volum tal-importazzjoni li juri li huma ma kellhomx l-intenzjoni li jnaqqsu l-prezzijiet sabiex jiksbu sehem mis-suq.

(164) F'dan ir-rigward, jenħtieġ li jiġi enfasizzat li talbiet bħal dawn ma jikkunsidrawx il-fatt li l-kapaċità tal-produzzjoni u l-kapaċità żejda fiċ-Ċina, l-attraenza tas-suq tal-Unjoni għall-importazzjonijiet Ċiniżi, il-livelli possibbli tal-prezzijiet tal-importazzjonijiet Ċiniżi kollha jikkontribwixxu għas-sejbiet tal-Kummissjoni dwar il-probabbiltà ta' rikorrenza ta' ħsara, jekk il-miżuri jiġu rrevokati. Dawn l-aspetti huma spjegati biżżejjed fil-premessi 151 sa 161. Barra minn hekk, l-ebda element fattwali ġdid ma ġie ppreżentat b'appoġġ għal dawn il-pretensjonijiet. Għaldaqstant, din il-pretensjoni ġiet rifjutata.

G. INTERESS TAL-UNJONI

1. Introduzzjoni

(165) Skont l-Artikolu 21 tar-Regolament bażiku, ġie eżaminat jekk iż-żamma tal-miżuri antidumping eżistenti kontra ċ-Ċina tmurx kontra l-interessi tal-Unjoni fl-intier tagħha. Id-determinazzjoni tal-interess tal-Unjoni kienet ibbażata fuq apprezzament tad-diversi interessi involuti, inklużi dawk tal-industrija, tal-importaturi u tal-utenti tal-Unjoni.

(166) Il-partijiet interessati kollha ngħataw l-opportunità li jesprimu l-fehmiet tagħhom skont l-Artikolu 21(2) tar-Regolament bażiku.

(167) Ta' min ifakkar li fl-investigazzjoni oriġinali, kif ukoll fl-investigazzjoni sussegwenti ta' rieżami tal-iskadenza, l-adozzjoni u ż-żamma tal-miżuri tqiesu li ma jmorrux kontra l-interess tal-Unjoni. Barra minn hekk, il-fatt li l-investigazzjoni preżenti hija rieżami, li b'hekk tanalizza sitwazzjoni li fiha l-miżuri antidumping diġà kienu fis-seħħ, jippermetti l-valutazzjoni ta' kwalunkwe impatt negattiv mhux xieraq mill-miżuri tal-antidumping attwali fuq il-partijiet ikkonċernati.

(168) Abbażi ta' dan, ġie eżaminat jekk, minkejja l-konklużjonijiet dwar il-probabbiltà ta' rikorrenza tad-dumping dannuż, kinux jeżistu raġunijiet konvinċenti li jwasslu għall-konklużjoni li, f'dan il-każ partikolari, mhuwiex fl-interess tal-Unjoni li jinżammu l-miżuri.

2. Interess tal-industrija tal-Unjoni u ta' produtturi oħra tal-Unjoni

(169) Abbażi ta' dan ta' hawn fuq, il-Kummissjoni kkonkludiet li s-sitwazzjoni tal-industrija tal-Unjoni kienet se tiddeterjora li kieku l-miżura tiġi rrevokata, u dan iwassal għal rikorrenza tad-dannu materjali. L-industrija tal-Unjoni ma tkunx f'pożizzjoni li tikkompeti mal-volum miżjud tal-importazzjonijiet Ċiniżi mibjugħa bi prezzijiet dannużi li jkunu l-oġġett ta' dumping. Għalhekk, li kieku l-miżuri jitħallew jiskadu, x'aktarx li ma jkunx hemm irkupru u tiġi pperikolata saħansitra l-eżistenza ta' xi kumpaniji, li jwassal għal għeluq u telf ta' impjiegi fis-suq tal-Unjoni.

(170) Kif jissemma fil-premessa 127, il-kundizzjonijiet klimatiċi/relatati mal-ħsad għandhom impatt fuq il-kost tal-produzzjoni u fuq il-prezzijiet tal-industrija tal-Unjoni. Matul l-investigazzjonijiet preċedenti, l-industrija tal-Unjoni setgħet tagħmel profitt f'kundizzjonijiet favorevoli u wriet li hija vijabbli. Madankollu, f'din l-investigazzjoni u matul il-perjodu taħt kunsiderazzjoni, l-industrija tal-Unjoni kienet qed tagħmel it-telf billi minkejja l-miżuri, l-importazzjonijiet miċ-Ċina li huma l-oġġett ta' dumping komplew jidħlu fis-suq tal-Unjoni u jwaqqgħu l-prezzijiet tal-industrija tal-Unjoni, kif ukoll iżommu l-prezzijiet taħt l-ispiża tal-produzzjoni tal-industrija tal-Unjoni, kif spjegat fil-premessi 133 u 139.

(171) Jista' jiġi raġonevolment mistenni li l-industrija tal-Unjoni se tkompli tibbenefika mill-miżuri, u li ż-żamma tal-miżuri antidumping tgħin lill-industrija tal-Unjoni biex tgħolli l-prezzijiet tagħha sa livelli raġonevoli li jkopru l-ispiża tal-produzzjoni tagħha, u b'hekk titjieb il-profittabbiltà tagħha.

(172) Għalhekk, il-Kummissjoni kkonkludiet li huwa ċar li ż-żamma tal-miżuri antidumping kontra ċ-Ċina tkun fl-interess tal-industrija tal-Unjoni.

3. Interess tal-importaturi

(173) Ebda importatur ma kkoopera fil-każ preżenti. Ta' min ifakkar li fl-investigazzjonijiet preċedenti, instab li l-impatt tal-impożizzjoni tal-miżuri ma kienx se jkun sinifikanti. Ebda negozjant/importatur ma kkoopera fl-investigazzjoni attwali. Meta qieset li ma hemm ebda evidenza li tissuġġerixxi li l-miżuri fis-seħħ affettwaw lill-importaturi b'mod konsiderevoli, il-Kummissjoni kkonkludiet li l-kontinwazzjoni tal-miżuri mhijiex se taffettwa lill-importaturi tal-Unjoni.

4. Interess tal-utenti

(174) Il-prodott taħt rieżami jintuża prinċipalment fl-industrija tal-inbid u tal-ikel bħala addittiv mal-ikel u max-xorb, kif ukoll fl-industrija tal-bini bħala ritardant fil-manifattura tal-ġipsum.

(175) Għaxar utenti magħrufa ġew ikkuntattati f'din l-investigazzjoni u ġew mistiedna jikkooperaw. Erba' utenti wieġbu għall-kwestjonarju, tnejn kienu attivi fl-industrija tal-kostruzzjoni, filwaqt li t-tnejn l-oħra kienu attivi fl-industrija tal-ikel.

(176) Fl-investigazzjoni dwar ir-rieżami preċedenti tal-iskadenza, ġie stabbilit li l-prodott taħt rieżami ma jirrappreżentax porzjon materjali tal-ispejjeż tal-prodotti tal-ġipsum fejn jintuża (31). Abbażi tat-tweġibiet mingħand utenti mill-industrija tal-bini, ġie stabbilit li s-sitwazzjoni mhijiex materjalment differenti matul din l-investigazzjoni. Għalhekk, il-Kummissjoni kkonkludiet li l-kontinwazzjoni tal-miżuri kien se jkollha biss influwenza negliġibbli fuq il-kostijiet u l-pożizzjoni kompetittiva tal-industrija tal-bini.

(177) Żewġ utenti kbar mis-settur tal-ikel ikkooperaw fil-proċediment. Ġie ddeterminat li fil-livell tal-grupp, iż-żewġ kumpaniji kienu qed jagħmlu profitt. Barra minn hekk, fl-investigazzjoni dwar ir-rieżamital-iskadenza preċedenti (32), ġie stabbilit li anke l-linji ta' prodotti li jużaw il-prodott taħt rieżami bħala materja prima kienu qed jagħmlu profitt, u li l-bejgħ ta' prodotti mmanifatturati bl-użu tal-prodott taħt rieżami kien jirrappreżenta biss perċentwal żgħir mill-fatturat totali tagħhom. Ebda wieħed mill-utenti li kkooperaw fis-settur tal-ikel ma seta' juri li s-sitwazzjoni tkun materjalment differenti matul din l-investigazzjoni. Għaldaqstant, il-Kummissjoni kkonkludiet li l-kontinwazzjoni tal-miżuri ma kinitx se taffettwa b'mod sinifikanti lill-utenti fl-industrija tal-ikel.

(178) Ta' min iqis ukoll li l-vijabbiltà tal-industrija tal-Unjoni hija neċessarja sabiex jinżammu sorsi diversifikati ta' forniment għall-prodott taħt rieżami, li huwa wkoll fl-interess tal-utenti. Barra minn hekk, parti konsiderevoli mill-importazzjonijiet Ċiniżi huma magħmula minn Hangzhou Bioking mingħajr dazji antidumping. Anke jekk jinżammu l-miżuri kollha kontra ċ-Ċina, Hangzhou Bioking mhijiex se taqa' fil-kamp ta' applikazzjoni ta' dawn il-miżuri.

5. Konklużjoni dwar l-interess tal-Unjoni

(179) Wara li ttieħdu inkunsiderazzjoni l-fatturi kollha deskritti hawn fuq, il-Kummissjoni kkonkludiet li ma hemmx raġunijiet konvinċenti biżżejjed kontra ż-żamma tal-miżuri antidumping fis-seħħ.

H. MIŻURI ANTIDUMPING

(180) Il-partijiet kollha ġew infurmati dwar il-fatti essenzjali u l-kunsiderazzjonijiet li abbażi tagħhom huwa intenzjonat li jiġi rrakkomandat li jinżammu l-miżuri eżistenti fuq l-importazzjonijiet tal-prodott taħt rieżami. Huma ngħataw ukoll perjodu biex jagħmlu rappreżentazzjonijiet wara din id-divulgazzjoni.

(181) Mill-kunsiderazzjonijiet preċedenti jirriżulta li, skont l-Artikolu 11(2) tar-Regolament bażiku, jenħtieġ li jinżammu l-miżuri antidumping applikabbli għall-importazzjonijiet tal-prodott taħt rieżami li joriġinaw mir-RPĊ.

(182) Fid-dawl tal-każistika reċenti tal-Qorti tal-Ġustizzja (33), huwa xieraq li jiġi stipulat li f'każ ta' rimborż ta' dazji definittivi jkollha titħallas ir-rata tal-imgħax ta' inadempjenza, minħabba li d-dispożizzjonijiet rilevanti fis-seħħ rigward id-dazji doganali ma jipprevedux tali rata ta' mgħax, u l-applikazzjoni tar-regoli nazzjonali jwasslu għal distorsjonijiet mhux dovuti bejn l-operaturi ekonomiċi skont liema Stat Membru jintgħażel għall-iżdoganar tal-merkanzija.

(183) Il-Kumitat stabbilit permezz tal-Artikolu 15(1) tar-Regolament (UE) 2016/1036 ma tax opinjoni.

ADOTTAT DAN IR-REGOLAMENT:

Artikolu 1

1. B'dan huwa impost dazju antidumping definittiv fuq l-importazzjonijiet tal-aċidu tartariku, għajr l-aċidu tartariku D-(-)- b'rotazzjoni ottika negattiva ta' mill-anqas 12,0-il grad, imkejla f'soluzzjoni ta' ilma skont il-metodu deskritt fil-Farmakopea Ewropea, li attwalment jaqa' taħt il-kodiċi NM ex 2918 12 00 (il-kodiċi TARIC 2918120090), u li joriġina mir-Repubblika tal-Poplu taċ-Ċina.

2. Ir-rata tad-dazju antidumping definittiv applikabbli għall-prezz nett ħieles fil-fruntiera tal-Unjoni, qabel id-dazju, tal-prodotti deskritti fil-paragrafu 1 u mmanifatturati mill-kumpaniji elenkati hawn taħt, għandha tkun kif ġej:

Kumpanija Rata tad-dazju Kodiċi addizzjonali TARIC Changmao Biochemical Engineering Co., Ltd, Changzhou 10,1 % A688 Ninghai Organic Chemical Factory, Ninghai 8,3 % A689 Il-kumpaniji l-oħra kollha (minbarra Hangzhou Bioking Biochemical Engineering Co. Ltd, Hangzhou — kodiċi addizzjonali TARIC A687 ) 34,9 % A999

3. Dment li ma jkunx speċifikat mod ieħor, għandhom japplikaw id-dispożizzjonijiet fis-seħħ rigward id-dazji doganali. L-imgħax ta' inadempjenza li għandu jitħallas f'każ ta' rimborż li jwassal għal dritt ta' ħlas ta' imgħax ta' inadempjenza għandu jkun ir-rata applikata mill-Bank Ċentrali Ewropew għall-operazzjonijiet ta' rifinazjament prinċipali tiegħu, kif ippubblikat fis-serje C ta' Il-Ġurnal Uffiċjali tal-Unjoni Ewropea, fis-seħħ fl-ewwel jum kalendarju tax-xahar tal-iskadenza, b'żieda ta' punt perċentwali wieħed.

4. L-applikazzjoni tar-rati tad-dazju individwali speċifikati għall-kumpaniji msemmija fil-paragrafu 2 għandha tkun kundizzjonali fuq il-preżentazzjoni ta' fattura kummerċjali valida lill-awtoritajiet doganali tal-Istati Membri, li fuqha għandha tidher dikjarazzjoni datata u ffirmata minn uffiċjal tal-entità li toħroġ din il-fattura, identifikat/a b'ismu/b'isimha u bil-kariga, abbozzata kif ġej: “Jiena, li l-firma tiegħi tidher taħt, niċċertifika li l-(volum) ta' aċidu tartariku mibjugħ għall-esportazzjoni lejn l-Unjoni Ewropea kopert minn din il-fattura, ġie mmanifatturat minn (isem u indirizz tal-kumpanija) (kodiċi addizzjonali TARIC) fir-Repubblika tal-Poplu taċ-Ċina. Niddikjara li l-informazzjoni pprovduta f'din il-fattura hija sħiħa u korretta.” Jekk ma tiġix ippreżentata fattura bħal din, gћandu japplika d-dazju applikabbli gћall-kumpaniji l-oћra kollha.

Artikolu 2

Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, it-28 ta' Ġunju 2018. Għall-Kummissjoni Il-President Jean-Claude JUNCKER

(1) ĠU L 176, 30.6.2016, p. 21.

(2) Ir-Regolament (UE) 2017/2321 tal-Parlament Ewropew u tal-Kunsill tat-12 ta' Diċembru 2017 li jemenda r-Regolament (UE) 2016/1036 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Unjoni Ewropea u r-Regolament (UE) 2016/1037 dwar il-protezzjoni kontra importazzjonijiet sussidjati minn pajjiżi li mhumiex membri tal-Unjoni Ewropea (ĠU L 338 tad-19.12.2017, p. 1).

(3) Ir-Regolament tal-Kunsill (KE) Nru 130/2006 tat-23 ta' Jannar 2006 li jimponi dazju anti-dumping definittiv u li jiġbor b'mod definittiv id-dazju proviżorju impost fuq importazzjonijiet ta' aċidu tartariku li joriġina mir-Repubblika Popolari taċ-Ċina (ĠU L 23, 27.1.2006, p. 1).

(4) Ir-Regolament tal-Kunsill (KE) Nru 150/2008 tat-18 ta' Frar 2008 li jemenda l-ambitu tal-miżuri ta' anti-dumping imposti bir-Regolament (KE) Nru 130/2006 fuq l-importazzjonijiet ta' l-aċidu tartariku li joriġinaw mir-Repubblika Popolari taċ-Ċina (ĠU L 48, 22.2.2008, p. 1).

(5) Ir-Regolament ta' Implimentazzjoni tal-Kunsill (UE) Nru 332/2012 tat-13 ta' April 2012 li jemenda r-Regolament tal-Kunsill (KE) Nru 130/2006 li jimponi dazju anti-dumping definittiv u li jiġbor b'mod definittiv id-dazju proviżorju impost fuq importazzjonijiet ta' aċidu tartariku li joriġina mir-Repubblika Popolari taċ-Ċina, u li jeskludi l-kumpanija Hangzhou Bioking Biochemical Engineering Co., Ltd mill-miżuri definitivi (ĠU L 108, 20.4.2012, p. 1).

(6) “Il-Messiku — Miżuri Antidumping Definittivi fuq iċ-Ċanga u r-Ross”, WT/DS295/AB/R, id-29 ta' Novembru 2005.

(7) Ir-Regolament ta' Implimentazzjoni tal-Kunsill (UE) Nru 349/2012 tas-16 ta' April 2012 li jimponi dazju anti-dumping definittiv fuq importazzjonijiet tal-aċidu tartariku li joriġinaw mir-Repubblika Popolari taċ-Ċina wara reviżjoni tal-iskadenza skont (ĠU L 110, 24.4.2012, p. 3).

(8) Ir-Regolament ta' Implimentazzjoni tal-Kunsill (UE) Nru 626/2012 tas- 26 ta' Ġunju 2012 li jemenda r-Regolament ta' Implimentazzjoni (UE) Nru 349/2012 li jimponi dazju anti-dumping definittiv fuq l-importazzjonijiet tal-aċidu tartariku li joriġinaw mir-Repubblika Popolari taċ-Ċina (ĠU L 182, 13.7.2012, p. 1).

(9) Id-Deċiżjoni ta' Implimentazzjoni tal-Kummissjoni (UE) 2016/176 tad-9 ta' Frar 2016 li ttemm il-proċedura antidumping fir-rigward tal-importazzjonijiet tal-aċidu tartariku li joriġinaw fir-Repubblika Popolari taċ-Ċina u li huwa prodott minn Hangzhou Bioking Biochemical Engineering Co. Ltd, ĠU L 33, 10.2.2016, p. 14 (“id-Deċiżjoni ta' Implimentazzjoni tal-Kummissjoni (UE) 2016/176”).

(10) Notifika tat-tnedija ta' proċediment antidumping fir-rigward tal-importazzjonijiet tal-aċidu tartariku li joriġinaw fir-Repubblika Popolari taċ-Ċina, limitat għal produttur esportatur Ċiniż wieħed, Hangzhou Bioking Biochemical Engineering Co. Ltd, ĠU C 434, 4.12.2014, p. 9.

(11) Il-Kawża T-442/12 Changmao Biochemical Engineering vs Il-Kunsill - Sentenza tal-Qorti Ġenerali (it-Tmien Awla) tal-1 ta' Ġunju 2017, ECLI:EU:T:2017:372.

(12) ĠU C 329, 7.9.2016, p. 5.

(13) ĠU C 122, 19.4.2017, p. 8.

(14) Jiġifieri, l-investigazzjonijiet konklużi permezz tar-rieżami tal-iskadenza preċedenti, ir-Regolament ta' Implimentazzjoni (UE) Nru 626/2012, u d- Deċiżjoni ta' Implimentazzjoni (UE) 2016/176.

(15) Investigazzjonijiet konklużi mir-Regolament (KE) Nru 130/2006, ir-Regolament ta' Implementazzjoni (UE) Nru 349/2012 u r-Regolament ta' Implimentazzjoni (UE) Nru 626/2012.

(16) Il-flowchart tal-produzzjoni sintetika ta' Changmao Biochemical hija deskritta fil-paġna 2 tar-rapport annwali tagħha għall-2016 li huwa disponibbli fuq http://www.cmbec.com.hk/html/investor_report.phpp (aċċessat fl-24 ta' April 2018).

(17) https://ihsmarkit.com/products/tartaric-acid-chemical-economics-handbook.html (aċċessat fl-24 ta' April 2018).

(18) Għal raġunijiet ta' kunfidenzjalità ntużat firxa ta' ċifri, billi ċ-ċifra eżatta ġiet ikkalkulata bl-użu ta' data minn produttur esportatur Arġentin wieħed.

(19) Is-Sentenza tat-3 ta' Mejju 2018, ECLI:EU:T:2018:251.

(20) Investigazzjonijiet konklużi bir-Regolament ta' Implimentazzjoni (UE) Nru 626/2012 u bid-Deċiżjoni ta' Implimentazzjoni (UE) 2016/176.

(21) Ibbażat fuq l-informazzjoni ppubblikata minn ditta ta' informazzjoni dwar is-suq (https://globenewswire.com/news-release/2016/02/09/808759/0/en/Tartaric-Acid-Market-Is-Expected-To-Reach-USD-425-Million-By-2020-Radiant-Insights-Inc.html, aċċessata fid-19 ta' April 2018), is-suq dinji għall-AT fl-2013 kien ta' 60 560 tunnellata u kien qed jikber b'rata ta' 5,3 % kull sena. Dan ifisser suq dinji ta' madwar 70 700 tunnellata matul il-PIR. Skont “pie chart” ippubblikata minn ditta oħra ta' informazzjoni dwar is-suq (https://ihsmarkit.com/products/tartaric-acid-chemical-economics-handbook.html aċċessata fid-19 ta' April 2018), is-suq Ċiniż kien jirrappreżenta madwar 12 % tas-suq dinji. Minn dawn is-sorsi, jirriżulta li matul il-PIR, id-domanda domestika Ċiniża kienet tammonta għal madwar 8 500 tunnellata.

(22) Fil-premessi 78 sa 83, iċ-ċifri huma ppreżentati bħala firxiet ta' ċifri biex tinżamm il-kunfidenzjalità meta jkunu jappartjenu għal żewġ produtturi esportaturi biss (billi ċ-ċifri eżatti jkunu jippermettu li dawn il-produtturi esportaturi jsiru jafu d-data ta' xulxin), jew meta ċ-ċifri eżatti jkunu jippermettu li tiġi kkalkulata d-data ta' Hangzhou Bioking.

(23) https://globenewswire.com/news-release/2016/02/09/808759/0/en/Tartaric-Acid-Market-Is-Expected-To-Reach-USD-425-Million-By-2020-Radiant-Insights-Inc.html [aċċessat l-aħħar fl-24 ta' April 2018].

(24) Skont is-sit web korporattiv ta' Hangzhou Bioking (http://biokingco.web.testwebsite.cn/En/About/#about4, aċċessat fid-19 ta' April 2018), wara l-PIR infetħet linja ġdida b'kapaċità ta' 25 000 tunnellata/sena.

(25) https://ihsmarkit.com/products/tartaric-acid-chemical-economics-handbook.html ((aċċessat fl-24 ta' April 2018).

(26) Il-prezzijiet tal-esportazzjonijiet Ċiniżi lejn l-Unjoni fil-livell FOB kienu jinsabu fil-firxa ta' bejn [1,9–2,0] EUR/kg, filwaqt li l-prezzijiet tal-esportazzjoni lejn pajjiżi terzi kienu fil-firxa ta' bejn [1,75–1,85] EUR/kg.

(27) Stabbilit fuq il-bażi tat-tweġibiet ivverifikati għall-kwestjonarju tal-produtturi tal-Unjoni li kkooperaw u fuq il-bażi tad-data fl-applikazzjoni għaż-żewġ produtturi li fadal.

(28) Il-prezzijiet huma relatati ma' produttur esportatur wieħed. Għalhekk, biex tinżamm il-kunfidenzjalità, huma ppreżentati bħala firxiet ta' ċifri.

(29) Minħabba l-fatt li kienu biss żewġ produtturi tal-Unjoni li ma kkooperawx, iċ-ċifri li jappartjenu għall-produtturi tal-Unjoni jridu jiġu ppreżentati f'firxiet ta' ċifri għal raġunijiet ta' kunfidenzjalità.

(30) Investigazzjonijiet konklużi bir-Regolament ta' Implimentazzjoni (UE) Nru 349/2012, bir-Regolamenti Implimentazzjoni (UE) Nru 626/2012 u bid-Deċiżjoni ta' Implimentazzjoni (UE) 2016/176.

(31) Ara l-premessa 108 tar-rieżami tal-iskadenza preċedenti, li jiddikjara li “l-AT jirrappreżenta inqas minn 2 % tal-ispejjeż tal-prodotti tal-ġipsum li jintuża fihom”.

(32) Ara l-premessa 109 tar-Regolament ta' Implimentazzjoni (UE) Nru 349/2012.

(33) Is-sentenza tal-Qorti tat-18 ta' Jannar 2017, il-Kawża C-365/15, Wortmann, EU:C:2017:19, il-paragrafi 35 sa 39.